qundao/data-zh-poetry huggingface dataset:
闻见
作者：弘历
朝代：清
体裁：古风

黑乌乃白项，时于湖岸看。伊犁亦云有，闻之语非谩。南北相去万馀里，而何物类似合券。其间北地如塞上，于燕齐同谁曾见。物物格之实难通，紫阳于此其奚辩。燕丹仰天竟有之，莫怪马迁好奇幻。
闻贝子大学士福康安在军营病故诗志悼惜楚南军营报到闻系和琳一人驰奏甚为骇愕阅摺乃知福康安以偶患泄泻元气亏损兼受时疫弗数日竟尔溘逝可胜悼惜诗以哭之
作者：弘历
朝代：清
体裁：五言律诗

到处称名将，功成勇有谋。近期黄阁返，惊报大星流。自叹贤臣失，难禁悲泪收。深恩纵加赠，忠笃那能酬。
闻近京一带得雨喜而有作
作者：弘历
朝代：清
体裁：古风

行旅虑久霖，跋涉沾涂泥。南亩种麦人，方望秋雨滋。自我始于役，二旬已有奇。未遭滂沱苦，率遇晴霁宜。岂不利辎重，中心有所思。思彼陇亩间，来牟正其时。亢旸土脉乾，耰锄将安施。忽览封章奏，膏泽自天垂。四郊一犁雨，雨公还及私。良农既不误，塞路仍如兹。雨旸各适可，孰非大造贻。悬悬差已慰，芃芃犹可期。回銮历绿畴，应有喜农诗。
闻道士诵经戏题
作者：弘历
朝代：清
体裁：七言绝句

元坛缀景置黄冠，那拟流铃与跨鸾。今日鱼山闻梵唱，可怜仙呗也当官。
闻道士诵经戏题
作者：弘历
朝代：清
体裁：七言绝句

清虚玉宇虔瞻罢，便听黄冠�醮斋。可惜冷冷原梵唱，鱼山未免应官差。
闻钟声
作者：弘历
朝代：清
体裁：七言律诗

屈曲宫墙上玉蟾，谯楼钟点听传严。吟残此夕穿松漏，讶似当时响砌签。却看星躔依斗极，尚闻人语闹闾阎。去年诗思重寻得，良夜方长篆袅帘。
闻雁
作者：弘历
朝代：清
体裁：五言律诗

不寐夜如何，秋鸿送响多。昨惊霜乍落，今听雨中过。沙漠夏栖止，潇湘冬寝讹。顺时奚拣择，踵事有吟哦。
闻雁
作者：弘历
朝代：清
体裁：七言绝句

冰含太液未全消，回雁初来泽国迢。疑是戍人愁蜀道，数声聊尔为宣骄。
闻雁
作者：弘历
朝代：清
体裁：七言律诗

去岁龙沙人射雁，今年蓟野雁书人。一般剪烛吟行帐，几个冲烟度远津。月色写空珠露白，沙痕涨浦縠波新。衡阳此去来应速，好带洞庭湖上春。
闻雁
作者：弘历
朝代：清
体裁：五言律诗

旃庐清夜分，候雁数声闻。霜落才传信，沙平浅印文。早来应挈子，可羡未离群。木叶洞庭下，何须怨楚云。
闻雁
作者：弘历
朝代：清
体裁：古风

暖气泛楚江，肃肃雁北乡。北人谓之来，南人谓之往。塞垣寒气早，雁赴衡阳期。北人谓之往，南人谓之来。乃知往来无定论，随阳岂解分主宾。霜夜嘹嘹数声度，又是一番诗意新。
闻雁
作者：弘历
朝代：清
体裁：七言律诗

雍雍送响傍春宵，底事关山不惮迢。背烛冥搜聊咏物，去年即景谓宣骄。塞天伯仲依然叙，楚泽烟霞若可招。太液池融绝矰缴，饮栖付尔恣逍遥。
闻雁二首·其一
作者：弘历
朝代：清
体裁：七言绝句

渚北冰融渐泛澌，衡阳候鸟已先知。舍人七字真清俊，回雁高飞太液池。
闻雁二首·其二
作者：弘历
朝代：清
体裁：七言绝句

徘徊欲下犹嫌冻，来往无端总识春。试听嗷然惟益戚，江乡眷彼被灾民。
闻鸠
作者：弘历
朝代：清
体裁：七言绝句

岂是安排静六情，清斋自觉道心生。绿郊刚喜含烟润，又听鸣鸠唤雨声。
闻鹤鸣三首·其一
作者：弘历
朝代：清
体裁：七言绝句

放出笼中才阅年，塞山夐不让青田。因风吹送云间响，祗觉其音特自然。
闻鹤鸣三首·其三
作者：弘历
朝代：清
体裁：七言绝句

原是山庄原有鹤，剪翎何必槛中留。遂生性复刍粮省，一举端知两得收。
闻鹤鸣三首·其二
作者：弘历
朝代：清
体裁：七言绝句

高飞云表落岩城，疑似山庄即玉京。拟问昌黎戛然者，是因何不得其平。
闻黄鹂
作者：弘历
朝代：清
体裁：五言律诗

林外语金衣，红稀绿渐肥。迁乔看个个，命侣故飞飞。静觉间关滑，繁嫌丝竹非。春思渺难即，义府独研几。
闻黄鹂
作者：弘历
朝代：清
体裁：古风

轻棉飞尽池塘清，绿阴槛外纷纵横。繁丝急竹俱无赖，忽闻仓庚三两鸣。时至而鸣过则止，万物生成各天理。偏生分别是人心，愁者听愁喜者喜。愁兮喜兮两不知，叶底关关殊未已。
闽中鲜佛手贡到恭进皇太后
作者：弘历
朝代：清
体裁：七言绝句

色妒罗绵味转清，年年包贡值三庚。封题更进瑶池上，佛手堪供佛手擎。
闽浙总督伍拉纳奏报得雨诗以志慰
作者：弘历
朝代：清
体裁：七言律诗

巡疆棨戟驻泉州，值雨连朝渥且优。二麦地瓜定登夏，大田多稼更资秋。近三属亦胥称透，远各郡应遍以周。洋盗渐清庆时若，与民休息又何求。
闽浙总督伍拉纳奏报早稻收成九分有馀诗以志慰
作者：弘历
朝代：清
体裁：七言律诗

昨岁漳泉略歉收，麦秋今夏稔稍酬。兹当早稻登场际，合计九分入囷优。兵燹久消民气乐，盗风严缉旅行讴。因之悟得治安法，祗在祈年念里求。
闽浙总督魁伦报洋面肃清及漳泉得雨情形诗以志慰
作者：弘历
朝代：清
体裁：七言律诗

废弛闽疆缘督抚，明刑敕政日廑心。民穷因致洋盗胜，雨歉兼增望泽沈。诘武兹闻盗敛迹，赖天幸宥泽施深。更欣台米漳泉济，既慰既惭敢懈钦。
闽省四时皆有佛手诗以咏之
作者：弘历
朝代：清
体裁：七言绝句

天龙一指示全形，岂为花师术有灵。生灭灭馀寂灭乐，罗绵应得四时馨。
闽省百岁老民沈起龙夫妇齐眉子孙五世四十馀口同居诚仅有之盛事也大吏请旌并成是什赐之
作者：弘历
朝代：清
体裁：五言排律

六星临海峤，五世茂昌枝。聚井风原美，充闾庆益滋。睦雍堪励俗，和顺自延禧。鸠杖康强倚，筱骖左右随。子孙无析箸，夫妇又齐眉。百岁亦恒有，如翁全者谁。
闽省进到冬花佛手
作者：弘历
朝代：清
体裁：五言律诗

一指谁能会，众香犹可薰。似拈闽峤月，飞渡洞庭云。映坐披全体，因风散细芬。如来无说说，迦叶不闻闻。
闾阳驿望十三山
作者：弘历
朝代：清
体裁：七言绝句

当前谁展十三屏，古县荒凉考奉陵。百载堠台烽火息，山青云白自层层。
阅东坡集戏题
作者：弘历
朝代：清
体裁：七言绝句

东坡诗句喜谈禅，吾谓未忘者个焉。五蕴六根胥草木，竹鞭犬或笑应然。
阅中河
作者：弘历
朝代：清
体裁：五言律诗

东西悉屡更，惟此协中行。圣制利千古，时巡仰大成。黄河南汇近，汶水北分清。拟命溯洄舫，详观济运情。
阅中河
作者：弘历
朝代：清
体裁：五言律诗

中河酌中定，圣制古谁过。五度经临熟，万年利赖多。进舟斯有待，策马此无讹。节相欲更置，寻思未易么。
阅中河
作者：弘历
朝代：清
体裁：五言律诗

汶水分南北，皇都转漕资。酌中河性顺，利后圣谟垂。已是阅三度，无能赞一辞。守成吾所勉，靡不讵惟斯。
阅中河
作者：弘历
朝代：清
体裁：五言律诗

源远复流长，因清资刷黄。睿谟千载颂，圣泽万年庆。永利风帆旅，常输天庾粮。平成期善守，未敢事更张。
阅中河杨庄口
作者：弘历
朝代：清
体裁：七言律诗

皇祖六巡来往过，杨庄定制乃无颇。利闻不百不变法，言贵用中用戒讹。漕舸弗从新口渡，商船原就旧川多。惟教置坝消淫潦，却藉微湖减涨波。
阅伊犁将军明瑞奏章因成口号
作者：弘历
朝代：清
体裁：古风

伊犁奏章传驿至，无他惟筹耕牧事。更喜葱海每沾膏，虽不言祥此真瑞。
阅侍卫射
作者：弘历
朝代：清
体裁：五言律诗

阅射关戎诘，班分侍卫官。廿年曾未举，几暇试亲看。发天旌双中，闿弓愧独难。殿庭躬教众，芳躅缅贞观。
阅健锐营习武
作者：弘历
朝代：清
体裁：五言律诗

健锐垂营制，勤教子弟兵。果然实效获，遂用大功成。耆定敢因懈，诘戎益致精。简良行赏遍，弧矢亦亲抨。
阅兴济减水闸议改为坝命侍郎裘曰修至其地与总督杨廷璋藩司周元理会勘集议诗以示意
作者：弘历
朝代：清
体裁：古风

青县兴济闸，缘减运河水。中流行御舻，高出见闸底。去岁夏霖盛，率已泄由此。其奈至津城，犹馀二百里。更无杀涨处，潦行乃所以。因之图再减，芥园请示指。意欲稍移南，回跸当细揣。而此底实高，闸墙亦壅蔽。况兹足浮送，无虑转漕滞。拟易闸为坝，更低尺以几。减之以其渐，缓急庶可恃。然未能自信，博议命详视。
阅兴济减水闸议改为坝，命侍郎郎裘曰修至其地与总督杨廷璋、藩司周元理会堪集议，诗以示意
作者：弘历
朝代：清

青县兴济闸，缘减运河水。中流行御舻，高出见闸底。去岁夏霖盛，率已泄由此。其奈至津城，犹余二百里。更无杀涨处，潦行乃所以。因之图再减，芥园请示指。意欲稍移南，回跸当细揣。而此底实高，闸墙亦壅蔽。况兹足浮送，无虑转漕滞。拟易闸为坝，更低尺以几。减之以其渐，缓急庶可恃。然未能自信，博议命详视。
阅兵
作者：弘历
朝代：清
体裁：五言律诗

伊古巡方重，观民及诘戎。金明习战旧，黄幄阅兵同。组练光争耀，兜鍪气益雄。从来安不忘，至治默存中。
阅兵
作者：弘历
朝代：清
体裁：五言律诗

可百年不用，当三春阅之。亦称貔及虎，皆识鼓和旗。在事赏胥遍，加恩旌独奇。狩巡兹正务，岂为恣游嬉。
阅兵
作者：弘历
朝代：清
体裁：七言律诗

建业开牙驻禁军，当年深意守惟勤。安时要不忘危日，诘武宁当视具文。八色旗分光耀旭，千行士厉气凌云。方行禹迹无非事，大烈钦承勖绍闻。
阅兵
作者：弘历
朝代：清
体裁：七言律诗

曣㬈晴午丽光春，映日晶晶组练陈。天堑长江称地利，省方要务重安民。放牛归马承平久，踞虎蟠龙指顾新。我适孝陵禋谒罢，当时创业想艰辛。
阅兵
作者：弘历
朝代：清
体裁：五言律诗

诘戎伊古重，爽值九秋天。气霁炮声壮，云开旗色鲜。联营团写月，驰道直抨弦。廉李遗风在，干城尚勉旃。
阅南关车逻坝
作者：弘历
朝代：清
体裁：古风

南关及车逻，计泄洪湖涨。清口定志后，封土恒一样。惟值戊戌潦，无已为一放。然先屡颁谕，闾阎逭漂荡。早田幸复收，赈借并行贶。岂能免向隅，回思切惆怅。
阅古北口将士较武
作者：弘历
朝代：清
体裁：五言律诗

九天备正奇，万队揔熊罴。守德胜守险，忘安不忘危。凭轩观鹤跃，亘野布鱼丽。更念边烽靖，因思祖泽垂。
阅古楼
作者：弘历
朝代：清
体裁：七言绝句

借问延楼何以名，三希古迹聚精英。阅人阅水徒悲叹，欲笑吴中陆士衡。
阅古楼
作者：弘历
朝代：清
体裁：五言律诗

四壁石碑砌，三希法帖藏。别教贮淳化，一例赏烟光。得失亦因鉴，愓乾那敢忘。漫徒供目玩，丧志讵为良。
阅古楼
作者：弘历
朝代：清

宝笈三希萃法珍，好公天下寿贞珉。楼飞四面开屏障，神聚千秋作主宾。不杂嬴刘夸博广，略存魏晋要精真。游丝灯影参元契，大块文章沆瀣津。
阅古楼
作者：弘历
朝代：清
体裁：七言律诗

宝笈三希萃法珍，好公天下寿贞珉。楼飞四面开屏障，神聚千秋作主宾。不杂嬴刘誇博广，略存魏晋要精真。游丝灯影参元契，大块文章沆瀣津。
阅古楼
作者：弘历
朝代：清
体裁：七言绝句

新题阅古署延楼，每与前贤共倡酬。一晌徘徊神别契，士衡赋识卓千秋。
阅古楼
作者：弘历
朝代：清
体裁：七言律诗

泐壁三希藏墨宝，千秋书法至今垂。谁云过眼云烟拟，亦曰因心楷则知。淳化精华斯数典，过庭撰述昔存规。设如阅古鉴治乱，在彼吾怀讵在兹。
阅古楼
作者：弘历
朝代：清
体裁：七言绝句

目成此日吟中句，身在前朝望里图。著壁风华千古阅，与稽岂止系斯须。
阅古楼
作者：弘历
朝代：清
体裁：古风

石刻勒四壁，风华称阅古。讵惟资学书，尚友思名语。汉唐岂足云，商周不可睹。然有遗训垂，无逸以为所。
阅古楼
作者：弘历
朝代：清
体裁：七言绝句

精华四壁萃球琳，通会参馀怯背临。独喜惜阴澄静照，更因稽古契遐心。
阅古楼
作者：弘历
朝代：清
体裁：七言绝句

苕华四壁按年排，每到因之阅古钗。设以春明寻近迹，几多殷鉴惕予怀。
阅古楼
作者：弘历
朝代：清
体裁：七言绝句

重楼何事最称奇，四壁球琳宝翰披。蓦念今人斯阅古，古人那复阅今时。
阅古楼
作者：弘历
朝代：清
体裁：七言绝句

金薤琳琅嵌壁周，因之阅古遂名楼。楼如有识应还笑，阅者为谁正未休。
阅哨马营减水坝
作者：弘历
朝代：清
体裁：七言律诗

诘晓轻舆遵大堤，堤工要处欲勤稽。坝开哨马泄涨夏，川导钩盘防勃溪。不壅以宣功异北，由河而海受从西。即今出水计数尺，疏潦良方望若迷。
阅坝
作者：弘历
朝代：清
体裁：七言律诗

南关迤逦接车逻，封土下河受益多。戊戌洪湖经异涨，预防思患早开矬。权其轻重诚无奈，那免闾阎被荐瘥。惟冀仪封合龙速，不资坝减永嵯峨。
阅堤
作者：弘历
朝代：清
体裁：七言绝句

山水有时亦暴涨，金堤屹峙卌年馀。却思凡事豫则立，因势脩防敢废诸。
阅堤
作者：弘历
朝代：清
体裁：五言排律

武列带山庄，建堤圣虑长。有时经泛溢，昨岁致怀襄。冲啮须当补，坚牢永保康。依然卫闾里，所以奠耕桑。策马阅工蒇，遵途廑念详。牧民惟我责，絜矩慎三防。
阅堤
作者：弘历
朝代：清
体裁：古风

武列石城东，其流本无定。所喜来源微，遇霖方涨盛。涨时势颇浩，过雨亦旋罄。山庄聚闾阎，数已十万剩。筑堤为保障，期以安兆姓。堤根或致齧，修整随时应。不过此补苴，计欲求永亘。相势铲沙嘴，导流俾弗竞。庶免激石怒，用顺赴壑性。然斯实小试，事半功倍剩。畿南及淮北，惭乏善治政。
阅堤
作者：弘历
朝代：清
体裁：古风

深居我所厌，引见待月例。纵日有畴咨，二三惟大吏。策马率侍臣，堤工出阅视。塞水本无定，而亦无大害。形各妥置既以固，城垣还因安市肆。尔年恒巩晏，未尝非小试。河堤及海塘，之二实大事。每当夏秋临，南望频萦思。却终乏善策，补偏而救弊。更要在得人，其难得人寄。
阅堤
作者：弘历
朝代：清
体裁：古风

闾阎日以滋，未免多占地。山水况无定，涨来卒难致。是宜先预防，庶可保无事。一劳永逸艰，惟补偏救弊。去年槩已示，今岁工方备。乘间荣马看，亦曰坚牢致。斯之未能信，益励安民思。
阅射
作者：弘历
朝代：清
体裁：七言律诗

大阅应同吉礼行，停之阅射拣其精。讵宜故国忘弧矢，况是朝家旧法程。命中挽强频有奖，耦升旅进各无争。却因臂病疏斯事，不觉于心略愧生。
阅射
作者：弘历
朝代：清
体裁：五言律诗

阅射缘行赏，山庄御正门。已惭以身先，宁复待人论。有劝无惩例，正心观德存。髫龄连命中，欢顾沐深恩。
阅射六韵
作者：弘历
朝代：清
体裁：七言排律

阅射门前却自思，髫龄曾此沐恩慈。我朝家法惟弓矢，即位躬勤继创垂。臂病因之疏步发，身间原未废骢驰。习劳每以寓观德，右屈还教挺左支。凭览不能无技痒，欲为又觉有颜怩。廿连十九当年事，回想犹疑众定疑。
阅射叠戊戌诗韵
作者：弘历
朝代：清
体裁：七言律诗

戊戌阅兵即未行，兹来依旧阅抡精。却当值以月临吉，愧未先之已作程。射者朝家无比要，语云君子有其争。讵惟赏俊施恩惠，意在勤劬示子孙。
阅徐州城西石堤
作者：弘历
朝代：清
体裁：七言律诗

城北由来有石堤，加长五百丈延西。依依万井眠宵稳，嶪嶪崇墉出水齐。凶岁经营还代赈，洪波缓急赖相批。即看绿野耕桑起，保障千秋永福禔。
阅徐州河堤有作
作者：弘历
朝代：清
体裁：七言绝句

南固石堤北土堤，利农护郭备俱齐。今来不藉多筹画，祗觉民生益畅兮。
阅报
作者：弘历
朝代：清
体裁：古风

昨吟不怿诗，报阅五百里。始惧旋少慰，引河称顺耳。兹复接奏章，五百如前此。情识非佳音，果报堤裂圮。敢犹诩至诚，不善先知矣。此非诸臣过，自是君德否。相勖莫志颓，前功弗可堕。终当固金堤，昏垫救民痏。
阅报
作者：弘历
朝代：清
体裁：古风

虽曰兹巡方，都京恒廑意。雨旸以时报，速到因邮置。十七津城晴，晚阴风散霁。其日于都中，小雨将寸暨。二十各复雨，津则二寸被。渐北乃渐小，武清一寸洎。京师适与同，耕犁总艰试。大弗如去年，春膏沃沾遂。解闷成五言，闷增以为愧。
阅捷地减水坝
作者：弘历
朝代：清
体裁：古风

置闸缘蓄流，设坝因减水。其用虽曰殊，同为漕运起。弱则蓄使壮，盛亦减其驶。操纵固由人，而要在明理。易其闸为坝，实自辛邜始。忆从河决北，几致运废矣。因之河流微，回空逮冬底。漕川常不满，那更言及此。竭力督饬之，昨秋复旧美。驻舟兹一观，坝上微波酾。是亦见一徵，事在人为耳。
阅捷地减水闸
作者：弘历
朝代：清
体裁：古风

既云减水闸非宜，兴济将仍例视之。审勘更教同众议，诸凡毋必讵惟斯。卫河涨欲减其盈，歧口引流入渤瀛。此地由来称便捷，岂因避字浪更名。捷地相连兴济闸，总图一再减洪波。犹然去岁潦章武，蒿目民艰竟若何。往返无过数武移，亭轩备憩信何为。竟当弗顾登舟去，俾悉吾心不在兹。
阅接筑高堰堤工
作者：弘历
朝代：清
体裁：七言律诗

砖工不若石工坚，改筑曾教庚子年。培厚加高一律巩，卫民代赈两谋全。亦云救弊补偏耳，恒念有孚勿问焉。固堰可重堤不可，当年圣训实昭然。
阅接筑高堰堤工诗以纪事
作者：弘历
朝代：清
体裁：七言律诗

一律砖工运口连，崇墉凭阅实牢坚。蒇功即在回巡后，防患要于未事前。平日原常见渚出，汛时云每到堤边。虽然清口筹疏瀹，南望夏秋心总悬。
阅摺
作者：弘历
朝代：清
体裁：古风

一日阅两摺，楚省及黔州。楚雪三四寸，黔泽亦同优。是皆接苗疆，胥幸报稔秋。百姓不知兵，南望略解愁。近复屡闻胜，贼巢将洗收。功成逮转瞬，盼捷增切忧。因悟消息理，信少屈固稠。
阅摺
作者：弘历
朝代：清
体裁：古风

十日晴已定，秋高八月时。藩王群集庆，宴赉亦其宜。而予忆灾区，依然心弗怡。今晨阅来摺，北河奏所司。运河竟无碍，蓄泄两酌施。学臣奏所见，麦丰禾黍肥。齐藩报其经，湖豫稔无疑。齐潦亦宣疏，冬麦播种资。然非方伯报，民况究何其。三处勤宣问，各命驿骑驰。肯以近之佳，而忘远者疲。八徵不息强，实政勤孜孜。
阅摺
作者：弘历
朝代：清
体裁：七言律诗

召对明廷日欲晡，封章静擘酌吁谟。垂衣拱手常惭尔，衡石程书奚益乎。不虞之誉实已厌，求全之毁安能无。难堪忧喜相萦缪，丰歉传来处各殊。
阅摺
作者：弘历
朝代：清
体裁：古风

幸无用兵事，所重惟民务。民务戒纷扰，祈年为要虑。南省率报佳，广西奏今输。汉土通省较，稻收八分度。山东被水外，穫犹九分遇。今朝更补陈，漫口竣功固。积水已疏消，冬麦种不误。籽本普赏给，群黎乐宽裕。稍可解予愆，曰慰仍增惧。
阅摺
作者：弘历
朝代：清
体裁：七言绝句

浙东西穫八分馀，湖北南收亦似诸。指日靖苗捷应至，望之劳目正愁予。
阅摺
作者：弘历
朝代：清
体裁：古风

阅摺不计日，随到即与批。豫抚既邮报，直督亦驿驰。直近而豫远，先后到同时。豫则续沾膏，润麦菁葱齐。直则各府殊，有滋有未滋。所喜南三府，旱后得优施。固知时可待，已廑望雪思。正与保阳同，我心方伯知。
阅摺
作者：弘历
朝代：清
体裁：古风

阅摺日日勤，随到随批发。慎几在其中，未敢以疏忽。值兹西成逮，次第奏章达。齐豫晋近畿，滇黔蜀天末。率皆报中稔，吾民可资活。两粤及两浙，江南北闽越。无不称有收，楚则大熟纳。俗云天下足，所济诚普阔。陕甘被偏灾，赈恤已敕拨。统计岁称丰，感谢手加额。然益戒满盈，巩谦守无悖。
阅摺
作者：弘历
朝代：清
体裁：古风

阅摺湖南及江右，胥报春霖获深透。是两省诚鱼米乡，别省都资挹注救。去岁湖北与安徽，旱灾实藉苏民疚。因之两省米亦贵，调剂无方惟自咎。为之祈岁心益切，闻报额手谢天佑。夏长秋收候实遥，颙祝有收敬期副。
阅摺
作者：弘历
朝代：清
体裁：七言律诗

题章黄阁票签呈，阅摺朱批手自评。宵旰一心奉天理，饥寒万姓念民情。大都奏请思施处，无不辰闻午即行。底更刊颁示中外，圣人垂训久光明。
阅文安堤工
作者：弘历
朝代：清
体裁：古风

辛巳秋行潦，风浪掀喧豗。文安本大洼，长堤报漫开。清水向南泄，百里遭沴灾。蠲赈命妥为，急堵决口培。苏桥至马村，加高益厚皆。大工癸未就，涸土耕犁排。连年幸有收，元气复田垓。堤上兹临阅，士民欣我来。叩谢尔莫亟，吾犹抱慊哉。
阅文安堤工三叠旧韵
作者：弘历
朝代：清
体裁：古风

文安地处洼，淀水相击豗。辛巳及辛卯，冲堤凡两开。吾民叹昏垫，赈济频救灾。茭楗那惜费，低增薄与培。癸巳临阅后，至今安晏皆。兹来观民风，熙熙迎驾排。暖衣过冬月，新苗茁春垓。幸此十馀岁，象如癸巳来。既思语忌盈，吾惟益惕哉。
阅文安堤工再叠旧作韵
作者：弘历
朝代：清
体裁：古风

登堤望大洼，银浪轰雷豗。百里渺无极，愁眉蹙难开。缘因庚寅潦，辛卯继受灾。去岁堤始成，卑增薄者培。疏泄减大半，尚未涸以皆。大吏跽而陈，非不竭力排。稍待四月间，或可耕田垓。然则昨秋丰，此地赋何来。吾当有明诏，蠲缓苏民哉。
阅文安堤工叠旧作韵
作者：弘历
朝代：清
体裁：古风

万民随两岸，笑语任掀豗。登岸罢清跸，才容线路开。阅堤乃要务，釜底每被灾。壬午始兴工，卑薄一律培。癸未告蒇事，丁亥获收皆。戊子复行潦，己丑重瀹排。兹焉观酾流，田略涸高垓。洼地原汪洋，治水惭斯来。或曰田占水，其然岂然哉。
阅文安堤工四叠旧韵
作者：弘历
朝代：清
体裁：古风

文安本洼区，所虑潦波豗。前岁乃大异，春旱夏云开。以此甘雨希，水乡受旱灾。赈济不遗力，冀周元气培。昨秋幸有收，仓箱比户皆。老幼鲜饥色，笑语迎銮排。即看冬麦茁，新绿芃春垓。阅堤颇慰志，庶弗孤此来。咄悔吾言失，满损谦益哉。
阅旧所书命馆臣入吴三桂擒桂王由榔谕卷书识后示诸臣咸为悦服复成口号
作者：弘历
朝代：清
体裁：七言绝句

旧卷重观识用心，手书口号复成吟。重听左耳固因是，明见右眸原至今。
阅旧时经书命笔成什
作者：弘历
朝代：清
体裁：五言律诗

笥弆旧书斋，清閒展诵佳。躬行滋有愧，目过辄兴怀。窗影仍驹隙，文澜讵道荄。石渠多秘宝，惟此素心皆。
阅春秋解口号漫题
作者：弘历
朝代：清
体裁：七言绝句

猾夏从来称攘楚，今常漕米济江南。寄言白首穷经者，漫泥区区纸上谈。
阅是楼
作者：弘历
朝代：清
体裁：古风

阅之能在意，是则所属境。意境两相融，而楼静中领。更奚觅能所，如迷头认影。傥然吟五字，因之心与永。
阅是楼口号
作者：弘历
朝代：清
体裁：七言绝句

川世区区祗世川，士衡赋语未拈全。不如阅是阅如是，弗计故新听自然。
阅是楼口号
作者：弘历
朝代：清
体裁：七言绝句

豫筑菟裘立待观，成之次第廿年安。即真居此馀二载，阅亦从头如是看。
阅是楼口号
作者：弘历
朝代：清
体裁：七言绝句

阅是之楼凡几吟，是为非对理应斟。六年后乃是非外，求是祛非今尚钦。
阅是楼有会
作者：弘历
朝代：清
体裁：古风

阅是阅何是，吾有二说焉。今时阅世理，佛我是仔肩。他年阅老景，流阴是逝川。他年之阅易，今时之阅难。去难而就易，顺事恩待天。
阅木龙再叠乙酉韵示总督萨载总河李奉翰
作者：弘历
朝代：清
体裁：七言律诗

架木为龙往岁成，图于清口禦侵清。河流期永北岸顺，沙刷仍应南坝营。咨度无非万民计，周防常切一心惊。天工人代垂明训，责在君臣共勖诚。
阅木龙叠乙酉韵
作者：弘历
朝代：清
体裁：七言律诗

清口木龙向久成，逼黄不致灌乎清。陶庄改溜去南远，新渚护沙移北营。救弊补偏未可少，抽薪于釜永无惊。虽然应识满招损，谦巩吾惟尽此诚。
阅本
作者：弘历
朝代：清
体裁：古风

三日一阅阁部章，一日几务三日当。宁母喜逸怠于忙，否或忙里失精详。能言行则敢弗囊，缀辞用箴励自强。迩来远近时雨旸，西成颙望万宝穰。去岁灾重廑淮扬，麦收幸得米价平。祗闻山水发闽漳，室庐则坏稼未妨。命亟抚恤令获康，讵云视民能如伤。要惟斯志恒不忘。
阅本
作者：弘历
朝代：清
体裁：七言律诗

使䮉赍来章奏多，贴黄进止酌如何。最殷俊吁汇征吉，敢忘民艰道畜和。无逸念兹钦敕命，耽閒遑此乐卷阿。畿南屡报沾优泽，诚畏诚欣志不磨。
阅本
作者：弘历
朝代：清
体裁：七言律诗

印篆新年卜日开，封章邮置速传来。宵衣旰食其常耳，勤政亲贤又勉哉。毋作聪明循旧典，不私耳目示亲裁。深惭端拱无为治，问俗巡方岁几回。
阅本
作者：弘历
朝代：清
体裁：七言律诗

封篆例应过节开，阁章今日驿传来。敢云批阅吾闲矣，益敕几康其慎哉。问俗巡方惟敬事，察言观行更量材。重熙处泰宜何务，尧典钦明一语该。
阅本
作者：弘历
朝代：清
体裁：五言律诗

山庄隔两日，一阅置邮章。惟恐多因略，益教细并详。深心在治忽，切已廑农桑。皇祖猷丕显，敬诚敢不蘉。
阅本
作者：弘历
朝代：清
体裁：古风

田盘对春雨，方谓惬所愿。驿本自京来，报沾刚及寸。覛土普润滋，迟待何妨慢。究觉心戚戚，致惜膏未遍。慰无终日欢，萦有百里闷。犹然忧四海，吾那饶乐分。
阅本
作者：弘历
朝代：清
体裁：七言律诗

纶阁封函驿骑驰，岂因游猎怠畴咨。心殷吁俊其难矣，政在养民每念之。所幸题章鲜速议，为逢秋稔适惟时。深虞丰豫渝乾惕，思日孜孜勉敬寅。
阅本
作者：弘历
朝代：清
体裁：七言律诗

部章过节邮传至，秉烛毡庐悉处分。吏治民生慎几敕，法宫跸路敢殊勤。黜虽败类心先愧，登得贤材意辄欣。少读鲁论记提要，曰难惟是惕为君。
阅本
作者：弘历
朝代：清
体裁：五言律诗

阁中发报章，隔日至山庄。励志所无逸，敕几彰有常。惟因切民莫，益慎董官方。敢曰批观熟，恒于久敬蘉。
阅本
作者：弘历
朝代：清
体裁：五言律诗

阁本隔辰至，游山慎万几。较于避暑近，犹恐惜阴非。授职贤和否，甄心精与微。所欣幸时若，农况顺无违。
阅本
作者：弘历
朝代：清
体裁：五言律诗

阁章及部摺，间日一驰呈。敢谓寻常事，都关治乱情。民惟廑恻隐，吏不在精明。政典经常具，作聪戒变更。
阅本
作者：弘历
朝代：清
体裁：五言律诗

驿章来间日，绨几阅清晨。敢以卷阿懈，不辞庶务亲。因心惟省已，何事弗关民。所可自信者，敬勤两字真。
阅本
作者：弘历
朝代：清
体裁：五言律诗

驿递传封事，批黄虎帐频。敕几无内外，克己敬天人。俗逊唐虞代，谟怀稷契臣。惟兹乾惕志，日久励弥新。
阅本
作者：弘历
朝代：清
体裁：七言律诗

黄阁封章间日来，来斯批阅肯徘徊。知人则哲其难矣，莅政应勤敢怠哉。四海一家惟益凛，万民元气在深培。亦思衡石非真黾，举要还当审所该。
阅本
作者：弘历
朝代：清
体裁：七言律诗

黄阁封章驿骑驰，不因巡幸懈畴咨。四方旸雨随时较，万姓安危切已思。亦曰钦哉贯谟典，允惟难矣作君师。兢兢无敢渝初志，勤政常承家法贻。
阅本口占
作者：弘历
朝代：清
体裁：七言绝句

此丰彼歉总难同，物理人情岂易穷。只有孜孜勤政意，无分塞外与宫中。
阅本驻南苑
作者：弘历
朝代：清
体裁：七言绝句

子因救父有宽科，妇以夫纲理不磨。胡乃罪同无减律，欲将此义问萧何。
阅李家庄新河口
作者：弘历
朝代：清
体裁：古风

高晋昔建议，中河沙埂之。黄流况横截，势应向东移。杨庄迁李庄，避阻而就夷。既已从其言，次第工作施。却因清水弱，未行尚俟时。后萨载入觐，面询何故迟。其言似迁就，其意我早知。莫若仍旧贯，则称实得宜。今来亲履勘，原属多此为。然亦非虚费，疏涨或可资。莫非谋民安，怙过则见卑。
阅杭州旗兵
作者：弘历
朝代：清
体裁：七言律诗

已此百年久驻防，侵寻风气渐如杭。一齐傅耳诚何益，众楚咻之义可方。何事弗廑返旧俗，无思不服缅前王。命皇子射聊示众，老弗躬为惭莫遑。
阅杭州旗兵
作者：弘历
朝代：清
体裁：七言律诗

承平世恐军容弛，文物邦应武备明。已向会稽陟禹迹，便教浙水诘戎兵。羽林旧将今谁是，七萃材官古莫衡。四十年重逢盛典，行间踊跃倍常情。
阅武
作者：弘历
朝代：清
体裁：五言律诗

不黩还勤诘，由来经国常。因乘驻銮暇，遂阅训貔方。分翼登梯垒，总戎试射场。未能亲示度，略觉恧无遑。
阅武
作者：弘历
朝代：清
体裁：五言排律

久放华山马，重观辽海兵。由来称子弟，坐可靖鲵鲸。万队风从虎，三军旭耀旌。威声振地堮，壮气指天枨。此日虽无战，当年亦有征。金瓯方主鬯，惕若凛持盈。
阅武
作者：弘历
朝代：清
体裁：五言律诗

久矣兹偃武，慎哉尚诘戎。备而期不用，习以待成功。履地云梯捷，连环火器雄。按劳行赏遍，士气鼓薰风。
阅武
作者：弘历
朝代：清
体裁：五言律诗

健锐久开营，佽飞练致精。百年可弗用，一日莫忘勍。以是勤而诘，因之赏亦行。十全天赐佑，足矣敢言兵。
阅武
作者：弘历
朝代：清
体裁：古风

健锐云梯营，实自戊辰始。事因伐促浸，归降宥其死。厥后乃背盟，猖獗搆祸起。终灭两金川，兴屯晏久矣。诚资众军力，亦藉训练耳。准夷及回部，荡平胥赖此。实胜寺有碑，绩纂文皇美。所以每驻兹，阅武遵前轨。既用示诘戎，兼以行赉予。所为岂徒然，不出敬勤理。
阅武
作者：弘历
朝代：清
体裁：五言排律

健锐练精旅，香山聚队居。知方素嘉尔，阅武便临予。所尚赳桓实，宁誇声势虚。展伸布行雁，偏伍列丽鱼。抚壮诚欣矣，问劳尚悯如。藉兹成伟绩，耆定可忘诸。
阅武
作者：弘历
朝代：清
体裁：五言律诗

健锐营兹驻，今将四十年。虽安不忘耳，得力则诚然。讵独骁腾捷，所嘉心意坚。閒因示戎诘，亦以寓恩宣。
阅武
作者：弘历
朝代：清

八旗子弟兵，健锐此居营。聚处无他诱，勤操自致精。一时看斫阵，异日待干城。亦已收明效，西师颇著名。
阅武
作者：弘历
朝代：清
体裁：七言律诗

城内移来火器营，聚居训练艺图精。纷华习令远诸市，赁僦费仍省众兵。子弟八旗廑教养，本根百世示权衡。五年一阅原非数，技熟因之命赏行。
阅武
作者：弘历
朝代：清
体裁：五言排律

巡方之所重，诘武及修文。昨已试诸士，今应阅众军。熊罴分列队，鹅雁聚成群。原可百年偃，休疏一日勤。酬劳略行赏，合度亦堪欣。敢曰瀛氛靖，戒安意正殷。
阅武
作者：弘历
朝代：清
体裁：五言律诗

巡狩奚先务，惠民及诘戎。文恬戒逸豫，武阅简骁雄。况此大梁野，依然有礼风。等差行赏遍，虽小必论功。
阅武
作者：弘历
朝代：清
体裁：五言律诗

旭丽惠风轻，广场试阅兵。百年偃虽可，一日备须明。气励熊罴旅，勇轩组练晶。诘戎伊古训，讵敢诩升平。
阅武
作者：弘历
朝代：清
体裁：七言律诗

时巡江国驻行骖，武备于今阅已三。敢际定遐忘要政，实关计久讵常谈。扈随况有新乌什，统制由来旧耿弇。未御射侯缘臂病，诘戎身先略怀惭。
阅武
作者：弘历
朝代：清
体裁：七言律诗

江左雄都驻八旗，时巡武备合观之。开营颇牧宣方略，置陈韩彭听指麾。平乐何须九重盖，昆明漫袭一泓池。太平门箭今犹在，嗟尔行间勖效为。
阅武
作者：弘历
朝代：清
体裁：五言律诗

白下扼冲都，将军分节符。百年久休养，一日此陈铺。技奏桓如虎，恩颁藻跃凫。谩云循故事，嬉武戒殷吾。
阅武
作者：弘历
朝代：清
体裁：五言律诗

祖制真垂远，杭州驻八旗。鸿猷惟慎矣，武备可疏之。既练仍应阅，虽安不忘危。未曾御弧矢，臂病久惭斯。
阅武
作者：弘历
朝代：清
体裁：五言律诗

自葺实胜寺，爰居健锐营。铺敦恒藉是，开拓竟因成。缅甸何无赖，王师斯有征。重臣奉命讨，耆定贵先声。
阅武
作者：弘历
朝代：清
体裁：七言律诗

诘戎要务政攸关，驻跸宣程执戟班。列阵旌旗特亲阅，统军甲胄总躬擐。练方有勇诚斯谓，安不忘危廑此间。那似建隆誇偃武，春风惟是赏湖山。
阅武
作者：弘历
朝代：清
体裁：七言律诗

轻舆清晓过南山，阅武旌劳未可删。所愧躬倡未乘骑，敢忘众力近平蛮。益当克诘训惟懋，并视等差赏以颁。莫谓例行托游豫，无非事也政胥关。
阅武
作者：弘历
朝代：清
体裁：五言律诗

重镇海疆守，今来况始过。因之观素习，可说不扬波。结队明组练，伸行列鹳鹅。巡方应诘武，行赏意犹多。
阅武
作者：弘历
朝代：清
体裁：五言排律

长河右岸畔，火器建兵营。俾以隔城市，因之致锐精。每缘路便阅，亦欲赏兼行。恰值贵山觐，携观广甸呈。旌旗壮风色，组练耀曦明。三进轰雷发，双驰雄电争。无过小队试，非诩远人惊。然寓诘戎意，毋忘保泰情。
阅武
作者：弘历
朝代：清
体裁：五言律诗

鱼丽休排阵，鹰扬悉简精。巡方兼阅武，恤众亦随情。健士跳熊楯，材官破鹄正。不忘勤诘尔，累叶正承平。
阅武楼阅武因成六韵志事
作者：弘历
朝代：清
体裁：七言排律

节前阅武甸场宽，组练生光了弗寒。可勿用仍要以备，不忘危敢恃其安。新疆旧部兹同扈，北貉西戎许并观。破险冲锋或经见，正旗堂阵俾初看。销兵气共阳和鬯，训旅心殷扬觐难。示义方还颁礼赐，武臣莫重诩登坛。
阅水操
作者：弘历
朝代：清
体裁：古风

庚子观潮楼，曾登阅水师。可观不可用，曾以纪吟诗。今来依例备，观处移向西。云旧处水浅，不可水操施。既然弗阅可，嫌复多修治。果其有用者，移阅尚可为。无用而多费，是谓供游嬉。弗欣且怃然，吾意其应知。更思此涨沙，何弗向东移。塘固利耕桑，一宜无不宜。
阅水操因题
作者：弘历
朝代：清
体裁：五言律诗

奚缘阅水操，哈萨扈巡艘。欲示诘戎制，都关驭远韬。千帆殊欠捷，五两曰非遭。怪底东风便，周郎始破曹。
阅水操志事
作者：弘历
朝代：清
体裁：古风

候潮门外观潮楼，闽省水师备阅视。列营布阵诚合宜，抢风施铳皆精技。履水如履平地安，爬桅似爬墙梯倚。撇捩腾掉逞雄强，以此临敌谁能扺。己丑征缅因选精，意谓目无全敌矣。及至临阵乃不然，闻敌炮响先惊死。尽欲泅水远遁逃，反累我师救而止。师回重处示创惩，今兹水兵仍昔彼。不过演习为美观，譬之戏场一剧耳。水师本意岂其然，节镇侍前应悉此。笑谓江宁将军云，汝水师更逊剧拟。
阅永定河
作者：弘历
朝代：清
体裁：古风

永定本无定，竹箭激浊湍。长源来塞外，两山束其间。挟沙下且驶，不致为灾患。一过卢沟桥，平衍渐就宽。散漫任所流，停沙每成山。其流复他徙，自古称桑乾。所以疏剔方，不见纪冬官。一水麦虽成，亦时灾大田。因之创筑堤，圣人哀民艰。行水属之淀，荡漾归清川。其初非不佳，无奈历多年。河底日以高，堤墙日以穿。无已改下流，至今凡三迁。前岁所迁口，复叹门限然。大吏请予视，蒿目徒忧煎。我无禹之能，况禹未治旃。讵云其可再，不过为补偏。下口依汝移，目下庶且延。复古事更张，寻思有所难。
阅永定河下口诗以示裘曰修周元理何煟
作者：弘历
朝代：清
体裁：七言律诗

七十年间六度移，即今下口实权宜。便微盈酌虚剂者，不过补偏救弊斯。煟则扈舆资博采，禹之行水在无为。委源源委勘一再，同事诸人共勖其。
阅永定河作
作者：弘历
朝代：清
体裁：古风

庚寅夏决口，补筑旋归旧。辛卯秋冲堤，障波俾回溜。长此竟安穷，是必病久受。南河节相宣，中朝司空赴。方伯共踏勘，穷源委以究。分流盛涨泄，疏淤中泓走。发帑五十万，次第工云就。去岁幸时若，安澜庆丰收。今来阅堤成，仍拟下口觏。既已昧几先，宁不筹善后。万民勿言谢，追思心尚疚。
阅永定河堤因示直隶总督方观承
作者：弘历
朝代：清
体裁：古风

水由地中行，行其所无事。要以禹为师，禹贡无堤字。后世乃反诸，祗惟堤是贵。无堤免冲决，有堤劳防备。若禹岂不易，今古实异势。上古田庐稀，不与水争利。今则尺寸争，安得如许地。为堤已末策，中又有等次。上者禦其涨，归漕则不治。下者卑加高，堤高河亦至。譬之筑宽墙，于上置沟渠。行险以侥幸，几何其不溃。胡不筹疏浚，功半费不赀。因之日迁延，愈久愈难试。两日阅永定，大率病在是。无已相咨询，为补偏救弊。下口略更移，取其趋下易。培厚或可为，加高汝切忌。多为减水坝，亦可杀涨异。取土于河心，即寓疏淤义。河中有居民，究非久长计。相安姑弗论，宜禁新添寄。条理尔其蘉，大端吾略示。桑乾岂巨流，东手烦计议。隐隐闻南河，与此无二致。未临先怀忧，永言识吾意。
阅江宁旗兵
作者：弘历
朝代：清
体裁：七言律诗

诘尔方行寓觐光，阅兵江表武维扬。微风不动旌旗肃，晓日偏增组练煌。问俗此时思继述，驻防当日意深长。毋忘尔祖国之荩，禦侮曾兹随豫王。
阅江宁旗兵叠庚子诗韵
作者：弘历
朝代：清
体裁：七言律诗

湔过旌功史重光，复封陪享伟勋扬。祗今江表文风盛，忆昔关东武德煌。一日备宁听其弛，八旗驻实虑犹长。偏安南渡原堪守，即境慆淫恶福王。
阅河三依皇祖诗韵
作者：弘历
朝代：清
体裁：七言绝句

阅河日晏驻舟营，纡跸因多廿里行。一述前规无敢作，当年曾是庆平成。
阅河五依皇祖诗韵
作者：弘历
朝代：清
体裁：七言绝句

禹之行水在无营，知者后来异所行。皇祖阅河垂至训，惟期稼穑底平成。
阅河六依皇祖诗韵
作者：弘历
朝代：清
体裁：七言绝句

阅河往返六经营，行所无行仰圣行。救弊补偏亦何藉，拳拳惟慎守其成。
阅河四依皇祖诗韵
作者：弘历
朝代：清
体裁：七言绝句

阅河历历仰尧营，挈要云由地里行。稍事调停在清口，下河连岁幸收成。
阅河恭依皇祖诗韵
作者：弘历
朝代：清
体裁：七言绝句

清浦今来驻御营，神尧方略仰天行。河臣咨尔无多训，惟是丁宁勖守成。
阅河恭依皇祖诗韵
作者：弘历
朝代：清
体裁：七言绝句

继武惟殷日屏营，治河无事禹同行。脩防慎选期俾乂，不用材能用老成。
阅河示总督尹继善副总河嵇璜
作者：弘历
朝代：清
体裁：古风

皇祖辟清口，启闭因时制。高堰障淮东，三坝尾闾置。侵循湖渐宽，颇有弗容势。辛未亲相度，因命增筑二。其三势实危，乃得开信智。多泄堰则固，高宝潦必暨。其间亘运河，诸坝复鳞次。车逻及天然，昔人具深意。不得已乃宣，宣欲有次第。而为下河者，闭坝坚持议。一再偶获幸，未可频尝试。所以癸酉秋，上下咸被沴。其心可矜谅，其智诚愚昧。设云鉴其辙，保堤则了事。开坝孰不能，灾伤将岁逮。审度权节通，时刻谨消息。五言示大端，推行慎所自。
阅河示总督高斌
作者：弘历
朝代：清
体裁：五言律诗

泽国民生庶，金堤祖制垂。来巡期善守，底绩贵无为。持正裁浮议，开诚集众思。问予何训示，志在五言诗。
阅济南兵
作者：弘历
朝代：清
体裁：五言律诗

广甸芜烟暖，崇台旭影晴。居安修武备，巡狩效先程。组练云中耀，钲螺风外鸣。青齐寻禹迹，便与诘戎兵。
阅海塘三叠旧作韵
作者：弘历
朝代：清
体裁：七言律诗

乙酉潮头才逼塘，退潮沙尚护塘良。即今坍尽一江水，切已愁廑万井桑。何日中亹复故道，尔时合郡祝同庆。神祠咫尺申瞻拜，祈佑不遑惭不遑。
阅海塘作
作者：弘历
朝代：清
体裁：七言律诗

骑度钱塘阅海塘，闾阎本计圣谟良。长江已辑风兼浪，万户都安耕与桑。南壮由中赖神佑，生灵永奠为民庆。涨沙百里诚无事，莫颂惟增敬不遑。
阅海塘再叠旧作韵
作者：弘历
朝代：清
体裁：七言律诗

依旧潮头近逼塘，贻谟昔日计深良。成规敬守脩柴石，古语诚符变海桑。思复中亹亦过望，便由故道敢私庆。尽人事俟神庥耳，蒿目一劳念未遑。
阅海塘叠旧作韵
作者：弘历
朝代：清
体裁：七言律诗

今日海塘殊昔塘，补偏而已策无良。北坍南涨嗟烧草，水占田区竟变桑。父老常谈宁可诿，明神显佑讵孤庆。尖山跋马非探胜，万井安全虑不遑。
阅海塘四叠旧作韵
作者：弘历
朝代：清
体裁：七言律诗

己卯以来潮近塘，廿馀年未涨沙良。虽然救弊柴易石，尚未获安海变桑。纵看鱼鳞一律巩，惭听额手万民庆。范公塘更应筹固，暇食民艰廑弗遑。
阅淮安石堤三叠前韵
作者：弘历
朝代：清
体裁：古风

淮安无不安，清黄并入海。然而安难哉，至今难更倍。辛未始南巡，土堤以石改。癸酉并涨时，恃此为宁载。惟蕲奠昏垫，那借劳畚橇。是后凡三巡，粗识其原委。然乏永逸图，宵旰廑心每。亦惟事补苴，何有垂范楷。甲午决老坝，岌岌淮城殆。荡析坏庐舍，迁避市为罢。亟命速堵筑，廿日功成恺。兹观虽少慰，回忆心犹骇。
阅淮安石堤再叠前韵
作者：弘历
朝代：清
体裁：古风

河工于何艰，艰惟亘徐海。山阳处其中，人烟庶更倍。所恃惟一堤，因命以石改。虽非探本计，粗安赖历载。皇祖有徽猷，功同禹乘橇。动皆合天人，举必究源委。藐予四南巡，绳先志勤每。曰述实非作，仍以遵神楷。堤高将埒城，讵曰安非殆。淮黄苟畅消，为鱼忧庶罢。顾咨司河臣，莫恃兹晏恺。常凛一心畏，俾免万民骇。
阅淮安石堤叠前韵
作者：弘历
朝代：清
体裁：古风

黄流昔南迁，夺淮挟归海。于一已觉难，况两难更倍。闸堰非不夥，各以所见改。因之水益高，受病实多载。皇祖廑民瘼，浚距劳乘橇。曰予瞠乎后，庸讵悉源委。虽然敢不蘉，所以南巡每。脩防戒更张，巩固奉模楷。土堤易石工，寓赈兼免殆。丑岁已告成，为鱼忧早罢。今来益繁滋，比户歌安恺。开封忆昨秋，又为豫人骇。
阅淮安石堤四叠前韵
作者：弘历
朝代：清
体裁：古风

禹行水无事，率并归之海。后世喜用智，患多劳更倍。然而今古殊，亦难怪沿改。土堤易以石，实在辛未载。亦惟救弊耳，何有泥乘橇。法遵皇祖垂，议鄙安东委。靳辅及高斌，慎守颇具楷。癸酉赖以安，甲午竟致殆。亟命堵筑之，已成可中罢。廿日竟合龙，飞报心为恺。惟时吁天佑，往事忆犹骇。
阅淮安石堤诗以纪事
作者：弘历
朝代：清
体裁：古风

射阳古泽国，诸水汇入海。自从黄夺淮，其危乃更倍。南北咽喉扼，城郭不可改。初犹患黄灌，闾阎无宁载。皇祖排瀹之，六巡劳�橇。乃得清畅流，何必安东委。治河谢未能，绳武廑实每。辛未载经斯，安乂仰遗楷。惟是堤埒城，土自较石殆。发帑命更筑，今来工早罢。田庐资保固，苍赤庶乐恺。永言识其详，癸酉事心骇。
阅滹沱河
作者：弘历
朝代：清
体裁：七言律诗

旧志原称在定州，中山今日郭南流。沧桑远者谁曾见，陵谷幻哉那镇留。自昔楗茭事防禦，至今闾里乐繁稠。兹如斌者能有几，即事嘉其具远猷。
阅滹沱河堤工
作者：弘历
朝代：清
体裁：古风

前岁视滹沱，近堤虞侵城。今岁视滹沱，堤脚淤沙平。临流施网处，秋麦芃新耕。复见好消息，中泓向南经。北堤免冲齧，万户庆居宁。建坊旧驻所，感德由至诚。维予自忖度，转觉愧恧生。一时偶指示，讵有安澜能。设能回狂澜，永定相视曾。夏霖乃溃决，迄今堤未成。是河亦浑流，来往岁每更。所幸有馀地，不与水相争。长堤护城止，曾匪束之行。居功而诿过，中人以下情。我常恶彼为，何须扬颂声。
阅滹沱河堤工
作者：弘历
朝代：清
体裁：古风

徒骇旧津谷，其流无定所。源出大戏山，经此达直沽。频年渐北徙，行恐侵村墅。曾允方伯请，建堤资捍禦。台怀返六辔，便道戾兹土。混流迤郊南，延缘势一睹。茭葑积崇崇，鱼鳞排龋龋。防险常若斯，何虑波臣鼓。更喜沙痕涨，俯视成洲渚。禹行纵未能，潘治不无补。苍烟淡霭间，极目稍延伫。波寒鱼在潜，荻老鸿辞溆。策鞭可乱流，无待冰合浦。谁能麦饭亭，真伪劳稽古。所幸奏底绩，万户庆宁处。
阅滹沱河言怀
作者：弘历
朝代：清
体裁：古风

丙寅冬临兹，茭楗筹防水。庚午稍移南，渡时为之喜。今去城更远，计之以数里。混流本无定，让地任其徙。堤不过卫城，所幸乃在此。黄河及浑河，何不亦若是。实又不可行，无策愁曷已。
阅火器营兵
作者：弘历
朝代：清
体裁：五言律诗

火器营分建，长河西岸滨。俾之远城市，益可致精纯。九进阅真练，六韬匪漫循。云梯一例赏，施惠本应均。
阅火器营兵因成六韵
作者：弘历
朝代：清
体裁：五言排律

火器诚要用，营居筑水滨。欲因远城市，可以致精纯。万炮齐声发，千军一志淳。武成斯敢忘，律在众胥遵。幼习义犹美，劳思善亦真。旌勤遍加赏，教养总须均。
阅秋审情实册有作
作者：弘历
朝代：清
体裁：七言律诗

两年案牍一年披，宁晷刻无弗道疲。慎在虞书训明弼，难循梵典说慈悲。其生其死实自取，或宽或严非我为。曾曰哀矜而勿喜，幼龄成诵老勤斯。
阅稼
作者：弘历
朝代：清
体裁：古风

十日未出行，禾黍如助长。揠苗鄙宋人，天恩真浩荡。高下绿芃云，改观顿殊曩。带露润瀼瀼，承曦明晃晃。时复霏嘉澍，既雨旋晴朗。似此月馀间，西成堪冀穰。虽然岂敢必，敬以平心想。
阅稼
作者：弘历
朝代：清
体裁：古风

清晓策轻骑，山田出阅稼。深居岂弗佳，宴安夙所吒。都来无半月，吐穗堪欣讶。蔚云间绿黄，吹风齐䆉稏。千顷连山川，一律茂高下。不惟塞外然，京畿米减价。时旸定暄昼，时雨每零夜。由近以及远，各省报非诈。率称可望丰，常平不须借。何修遇是哉，额手天恩谢。筑场期尚遥，戒满心犹怕。
阅稼
作者：弘历
朝代：清
体裁：七言律诗

较晴量雨到秋中，阅稼今朝略慰衷。已是黍高穗翼翼，更看梁下叶芃芃。畿南曾缱间逢潦，塞北难誇此报丰。身自九重心万宇，愁多鲜得放眉丛。
阅章奏
作者：弘历
朝代：清
体裁：七言律诗

敕几岂为豫游荒，驿路驰来阁部章。额幸公田歌乐岁，志期国士用宾王。不教游议淆心镜，喜是嘉谋纳耳黄。业业兢兢承重器，五朝仁治正光昌。
阅筐儿港减水坝
作者：弘历
朝代：清
体裁：五言律诗

�流还济运，圣训久昭垂。夏备减涨用，春来断港时。酌中诚已善，筹外小资治。敢曰继绳凛，安民意廑斯。
阅筐儿港工
作者：弘历
朝代：清
体裁：五言律诗

减河制诚善，日久注为坑。前度命修筑，今来阅接成。港春流则断，涨夏杀其盈。原始宣防意，本因一篑营。
阅织机者有作
作者：弘历
朝代：清
体裁：五言律诗

皇祖勤民务，早题耕织图。亲看成帛者，更惜授衣夫。经纬丝无紊，朱黄素后殊。云门土鼓始，大布慢嫌粗。
阅老坝
作者：弘历
朝代：清
体裁：古风

老坝本土筑，辛未命改石。癸酉幸免患，甲午终致厄。幸弗自诩功，厄弗咎无益。惟是慎修防，俾民安枕席。
阅老坝合龙处
作者：弘历
朝代：清
体裁：古风

甲午秋涨盛，老坝黄河决。滔天势莫遏，万姓遭县隉。赈救不遗力，督催速堵缺。廿里奏巧成，明神佑诚别。兹来视堤工，出水高凸凸。辩香致敬宜，安澜吁以切。老幼纷随舆，温饱多欢悦。元气似已复，闾阎亦填列。而我一回思，往事不忍说。
阅豆班集堤工
作者：弘历
朝代：清
体裁：古风

中河之水来青齐，漕储浮送输京师。春常苦弱夏苦壮，节宣有道贵合宜。去岁霖雨成异涨，六塘达海疏泄迟。河臣束手窘无策，遂致蚁穴穿长堤。哀哉吾民罹水患，庐舍漂荡田淤泥。蠲租赈粟纵不惜，岂如乐业免溺饥。茭楗并力亟堵筑，宣房速就颇得之。设堤本以禦民患，不免冲决患益滋。补偏救弊赖无隐，博施膏泽何稽时，临堤东望增吁嘻。
阅通鉴辑览作
作者：弘历
朝代：清
体裁：七言律诗

厌次三冬勤岁馀，四千三百阅居诸。正惟尊统偏严统，善足师予恶戒予。虽曰知乎行未逮，亦云好矣体犹疏。编年看到甲申例，自惬平生称读书。
阅金湾六闸书事
作者：弘历
朝代：清
体裁：古风

湖西下河东，行潦患必逮。运河挟以南，归江路宜议。岂尝无闸灞，尺寸未详计。譬如受以尺，泄丈斯得济。受丈而泄尺，弗壅定致溃。昨过金湾时，切切虑莫置。重臣命踏勘，果如所言弊。相商事解更，一一建标记。湾头泄水畅，壁虎无多地。凤凰两岸陡，宜皆姑舍是。所重金湾坝，坝宽河窄奰。宣达实罕畅，应与疏展暨。东湾既落低，西湾当并治。引河更拓宽，俾有建瓴势。我欲步履视，细雨风帆利。閤闾历揽全，进止授次第。即今东湾低，河水流未洎。云以待涨时，春时涨弗至。何不先抽薪，扬汤劳止沸。是宜重审度，亦宁执已意。然此犹治标，根源吾熟思。在洪湖五坝，其故曾屡示。苟其清口畅，是皆可勿虑。其如蓄清言，深中督河惎。蓄而鲜致害，愿从吾无悔。清口靳弗拓，小小烦从事。信其功难成，犹将患屡试。
阅钱陈群书游盘山诗册有感·其一
作者：弘历
朝代：清
体裁：七言绝句

昔年扈跸至田盘，给假游山春未阑。得句书呈藏静寄，一回来必一回看。
阅钱陈群书游盘山诗册有感·其三
作者：弘历
朝代：清
体裁：七言绝句

门前双杏护山庄，五字联吟钱与汪。双杏依然人去矣，那堪对树更寻芳。
阅钱陈群书游盘山诗册有感·其二
作者：弘历
朝代：清
体裁：七言绝句

五古穆如苏李词，爱他更具颂中规。同游恰是竹林数，屈指都成鬼簿披。
阅钱陈群书游盘山诗册有感·其四
作者：弘历
朝代：清
体裁：七言绝句

盘山春日塞垣秋，得句邮传夥唱酬。今日吟成谁与寄，可怜老辈谢都休。
阅马
作者：弘历
朝代：清
体裁：七言律诗

上都盐海地宽平，刍牧年年龙种生。此日材官群扈跸，当秋田马并衔声。云冈万队铺霞锦，露草千蹄踏玉英。侍从藩王咸眩目，空怀少傅作歌情。
阅马
作者：弘历
朝代：清
体裁：五言律诗

坰人校所司，日下驻金支。忽变云为谷，争誇种是狮。秋风鸣处劲，电影骤时追。独忆诗人咏，奚官总未知。
阅马
作者：弘历
朝代：清

平原草色著霜初，试阅天闲万乘余。凤耳临风多？騄，龙鬐耀日有驔鱼。漫夸唐牧张千锦，何用周王历八虚。燕市骊黄抡选遍，遗材犹恐伏盐车。
阅马
作者：弘历
朝代：清
体裁：七言律诗

平原草色著霜初，试阅天闲万乘馀。凤耳临风多�騄，龙鬐耀日有驔鱼。漫誇唐牧张千锦，何用周王历八虚。燕市骊黄抡选遍，遗材犹恐伏盐车。
阅马
作者：弘历
朝代：清
体裁：五言律诗

肥壤挟川阿，名驹恣寝讹。鲁诗空赋駉，唐牧漫誇多。比色犹铺锦，分驰似捲波。太平无战伐，凭眺意如何。
阅高堰坝示河臣
作者：弘历
朝代：清
体裁：古风

建堤以卫民，民安赖堤利。设仍民受灾，堤存亦何济。洪湖寔巨浸，高堰为障蔽。犹虞盛涨时，莫禦汪洋势。三坝建尾闾，节宣原有制。何人倡邪说，强与安名字。云开天然坝，每岁成故事。吸川所不恤，涝田所不计。惟保石堤固，河臣能事毕。以此云称职，夫谁不能逮。高斌觉此非，力排向浮议。戒以邻为壑，下河实受惠。但尚虞意外，添坝请予示。予谓三已多，况五可轻试。是与开天然，实同名略异。因与定恒规，率视昨岁例。仍旧贯者三，更新为者二。三犹涨不减，许可及次第。下河数县民，庶免饥溺累。昨过清江浦，名宦堤旁祀。皆昔保堤人，对民能弗愧。
阅高堰工有作
作者：弘历
朝代：清
体裁：古风

癸酉秋之月，沴气行江南。浊黄潦日增，清淮涨复添。清口不能畅，五坝尾闾渰。而何胶柱者，前议持愈严。天然坝弗启，为虑下河渐。究之乃大溃，匪爱■倍兼。高宝危城郭，兴盐坏闾阎。上下两俱败，何有脩防谙。其时河复决，夺溜浑波淹。不亟事堵筑，将虑洪泽占。岌岌数丈堰，水连堰面涵。亿万淮扬民，殆哉奚忍谈。立命重臣往，分任各勉担。茭楗莫惜费，齐郑助料佥。其冬乃合龙，同日达奏函。善后慎在兹，渗漏可视凡。培高斲山骨，取固灌米泔。因工赈灾馀，庶民来畚杴。阅岁绩乃奏，缓急庶可谌。崇墉兹临视，咨度停巡骖。终无永逸策，忸怩惟益惭。
阅高堰工有作
作者：弘历
朝代：清
体裁：五言律诗

皇考重河防，神谟定庙堂。帑金颁太府，高堰卫维扬。济运南输北，安流清汇黄。申咨惟善守，千载固苞桑。
阅鹰嘴坝及鹿疃引河处诗以示直�总督周元理
作者：弘历
朝代：清
体裁：古风

前岁决口凡两处，东则鹿疃西鹰嘴。堵筑长堤已完善，或再逢涨虑后此。况均临近受顶冲，取直引河固其理。插标备览取进止，就我所知无不指。鹿疃渠长已合宜，鹰嘴渠短应西徙。筹民惜费我弗为，督吏鸠工尔其亹。
阆风斋
作者：弘历
朝代：清
体裁：五言律诗

界是秋金界，堂真白玉堂。朵芝三秀色，黛柏万年芳。底用庚申守，还疑造物藏。依稀淳圉侣，来往五云乡。
阆风斋题岱岳图放歌
作者：弘历
朝代：清
体裁：古风

我闻阆风层城巍昆崙，金堂玉室居仙人。素威司钲以为节，青雕犍芝以为轩。必遗世而寂虑，捐五盖之纷纭。乃可曳离离之云旗，鸣嘤嘤之玉鸾。银汉亦可弄，匏瓜亦可扪。是惟托想像，又何有夫玉泉山右之云轩然。其山则嵚崟巀嶭，泉则�濈潺湲。有树茏葱，有鸟管弦，则何不可游瑶台之列仙。五岳未遍图，岱宗图独存，忽然回忆我亦登其巅。太白高致非吾事，孔子小天下，我则天下之大一已佛仔肩。是中一民一物，不得其所皆吾愆。呜呼任钜责重岂不艰哉，那更寄兴旷达脩空言。
阊阖篇
作者：弘历
朝代：清
体裁：古风

詄荡天门黄道开，层城十二光回回。祥风吹扇旭影来，两两列宿排三台。五云耀彩春徘徊，迎薰豁达彻九垓。予心如是思深哉，无所隐蔽宇量恢，出入登进惟贤才。
阎立本竹林五君图
作者：弘历
朝代：清
体裁：七言排律

在七去二咏延年，将谓创图惟属钱。右相丹青忽逢此，吴兴结搆那饶前。执筹王氏诚牟利，启事山公乃进贤。弃取其间非当也，精神个里总轩然。衣冠犹见典午代，风日应为春暮天。却看五君无酒气，想缘深意戒宾筵。
阐福寺大佛诗用去岁真定隆兴寺礼大佛诗韵
作者：弘历
朝代：清
体裁：古风

我闻如来超过一切圆觉与声闻，天上天下称独尊。弟子万二千人俱，孰登其堂孰入门。三身四智定何有，如水印月空写云。四十九年未曾说一字，文殊大士何乃请再转法轮。乃今巍巍堂堂现实相横遍沙界，其高杰竖穷苍旻。围绕提婆那伽与其眷属，各肃肃蹴踏闪多伽耶及诸异类兟纭纭。倏忽才凿七窍混沌死异哉，千手千眼谁与为疏分。忆我去年巡冀野，时则十月星乃辰。隆兴古寺问象教，佛香高阁瞻金神。屏息不能一词赞，倚栏聊息尘中身。归来落成值此寺，是一是二徒云云。久欲成诗颂相好，其如万虑常萦尘。穿池曾未聚卫士，督工奚用命将军。翼然五亭临水裔，胜国遗迹今犹存。薄伽演梵五乘具，慈宁祝釐一念真。其旁萧洒筑书室，研席清事还堪论。徘徊得句赓旧韵，所欣俯仰迹成陈。黏壁聊复记时日，岁惟丁卯月小春。
阙里祭先师礼成因成八韵
作者：弘历
朝代：清
体裁：五言排律

礼原尼父定，文是素王垂。用以将钦若，因希尚鉴兹。一贯天道性，万古帝王师。过鲁绳皇祖，思齐奉圣慈。黍萁陈俎豆，升降式威仪。教泽常贻在，心传竟属谁。景行稍此遂，蠡管尚难窥。三子希踪后，安能赞一辞。
阙里祭先师礼成述事
作者：弘历
朝代：清
体裁：七言律诗

释芹久阔为高年，得遂瞻依慰倍虔。翟籥惟彬六佾备，笙镛以间八音宣。右文列圣传家法，望道微躬励佛肩。必世后仁夫子训，因之返已益惭然。
阙里祭先师礼成述事叠辛卯旧作韵
作者：弘历
朝代：清
体裁：七言律诗

又得东巡奉大年，庙庭释奠展殷虔。古今拔萃有若述，尧舜犹贤宰我宣。觉世崇文斯有志，牖民传道那能肩。五春秋阅一承祭，蒇礼回瞻意眷然。
阚虎骝
作者：弘历
朝代：清
体裁：五言律诗

养老育林苑，驰驱将廿年。惊看来硕果，宁忍被文鞯。骦骕今何在，骅骝幸尚全。衔恩遘良遇，合号马中仙。
阚虎骝叹
作者：弘历
朝代：清
体裁：古风

我之十骏皆权奇，其九敝帷一已老。老者其名阚虎骝，十里巨擘匹者少。齿长休养又多年，硕果不食犹英矫。每来南苑必牵视，顾我长呜意如恼。承平致力无过猎，何由却出古北道。马乎马乎尚若斯，固宜人中有结草。
阚虎骝惜辞
作者：弘历
朝代：清
体裁：古风

我之十骏皆权奇，昔纪诗歌并图取。就中巨擘乃有三，万吉霹雳及阚虎。曰骦曰骧早物化，惟汝骝存镇天圉。向资汝力效腾踔，那教于菟潜林莽。迩来齿长宜就閒，英气轩轩压群马。不必受鞍宛相识，昂藏似欲迎人语。心有馀兮力不足，使我不忍频顾汝。太仆刍秣岁有费，筋埋肉胀多难数。信惟骝也不虚糜，左氏有言相譬举。今虽老矣无能为，犹退秦师烛之武。
阜平县
作者：弘历
朝代：清
体裁：五言律诗

山城春霭低，埤堄倚岩栖。户较前巡庶，农兴此日齐。弦歌闻纵未，礼义化应提。百里知斯者，休轻拟割鸡。
阜平县
作者：弘历
朝代：清
体裁：古风

朝过阜平县，霜华散轻寒。宴温朱鸟晖，依微墟里烟。一老跽道左，皤皤实可怜。将欲赐之金，匍匐前致言。谓驾由此过，首被皇恩旋。岂敢重受赐，不知止足焉。吁此迎銮人，奚啻万与千。得陇还望蜀，尚且增其年。等差宁过优，谁惜此戋戋。是老独异恒，可谓耆而贤。十室有忠信，吾闻诸文宣。亟命重赏之，教汝曾与元。淳风在闾阎，对此一忻然。
阜平县·其一
作者：弘历
朝代：清
体裁：七言绝句

兰衢晓润不生尘，嫩柳新芜逮仲春。麦陇驰驱严后从，烟村景象验前巡。
阜平县·其三
作者：弘历
朝代：清
体裁：七言绝句

峣峰一带俯清湍，栈路纡回度几盘。大茂西来馀雪色，近山风渐逼人寒。
阜平县·其二
作者：弘历
朝代：清
体裁：七言绝句

林园种树引前川，梨枣何须待十年。生计化居民自识，无烦督责顺其天。
阜平县·其四
作者：弘历
朝代：清
体裁：七言绝句

炊烟茅屋飏东风，鸡犬蕃滋囷鹿充。村老似中春社酒，冻梨面颊晕微红。
阜平县三依皇祖元韵
作者：弘历
朝代：清
体裁：古风

遥遥见城堞，历历经村杞。斗县亦匆到，久经新雉址。户有弦诵声，民风雅化俚。入疆所宜问，土辟勤春耔。山泉可引灌，率弗资井水。黔黎若相识，迓我重来止。亲切较前谆，鞠�跪弗起。孰非皇祖恩，乐利贻比里。惟是勖继绳，何能方善美。更因忆掖辇，翻然意弗喜。撚指惜光阴，游目度关市。载咨牧民者，无为以为理。
阜平县五依皇祖诗韵
作者：弘历
朝代：清
体裁：古风

耕田当溯尧，徵夏亦在杞。为政戒纷更，爱民实基址。毋谓民可欺，莫嫌风多俚。听其不知识，任彼勤耘耔。漫云兴礼乐，惟切恤旱水。临莅虽多年，勉此数言止。皇祖昔经兹，施惠瘠县起。鸡鸣犬吠音，安堵接邻里。西巡凡六过，匪寻景光美。古县俗尚朴，允吾心所喜。免赋循常例，讵计以恩市。五字出平易，求治无奇理。
阜平县再依皇祖原韵
作者：弘历
朝代：清
体裁：古风

巡方非豫游，谩咏南山杞。阜平真阜平，依崖筑城址。户口间富贫，风俗杂儒俚。举趾四之日，春田已新耔。远派引北流，开渠灌山水。夹道纷老幼，翠华瞻莅止。忆我前度来，拂面秋风起。敬仰圣人踪，深恩匝闾里。切已勉继绳，瞻前尽善美。屡丰实幸际，小康讵宜喜。百雉不改邑，五剧纷填市。申命良有司，予民善为理。
阜平县四依皇祖元韵
作者：弘历
朝代：清
体裁：古风

春寒勒李桃，春气发柳杞。太行西南来，到此稍平址。斯民三代民，古风在鄙俚。皇祖蠲井税，民弗病耘耔。至今利灌输，溪田足新水。鸣鞭问民依，行行且复止。问吏曰无贪，问俗曰有起。其然信然乎，留心阅闾里。虽未臻大当，实可称小美。重熙休养恩，保赤黎元喜。所以荒瘠区，幸成谷帛市。勤思继述方，敢懈惕乾理。
阜平县恭依皇祖元韵
作者：弘历
朝代：清
体裁：古风

秋老染红梨，霜稚馀绿杞。郛郭仍古郡，嵚崎倚峻址。停辔验民风，淳朴喜不俚。颇知习诗书，亦复勤耕耔。当时苦井税，灌田乏活水。皇祖诏宽输，勤民恤劳止。逮此六十年，疲俗日以起。西巡际时和，前车驱记里。翘首仰前猷，何能继休美。黔黎爱戴同，弥切惭与喜。深荷祖泽贻，瘠土成城市。朝夕勉惕乾，硕思保泰理。
阜平道中作·其一
作者：弘历
朝代：清
体裁：七言绝句

雪后山峰群积玉，雨馀溪水乱鸣琴。已沾那更生奢望，却见春云又作阴。
阜平道中作·其三
作者：弘历
朝代：清
体裁：七言绝句

十年一度过巡骖，朴素民风尚所谙。野老携儿擎薤献，讶如任氏悟庞参。
阜平道中作·其二
作者：弘历
朝代：清
体裁：七言绝句

大�隆崇小�连，千溪萦缪汇成川。枣林之下沟渠引，时有村民籍灌田。
阜平道中作·其四
作者：弘历
朝代：清
体裁：七言绝句

润浥春烟罥柳丝，寒山道景若为移。鸣鞭缓度犁云岭，恰喜兴犁正及时。
阜平道中杏花三首·其一
作者：弘历
朝代：清
体裁：七言绝句

去时寒蕊始含苞，回看新英绽树梢。万物形形还色色，不须观象注羲爻。
阜平道中杏花三首·其三
作者：弘历
朝代：清
体裁：七言绝句

讵必北方杏不嘉，开时常是溷尘沙。今春雨露真滋润，请看于梅可大差。
阜平道中杏花三首·其二
作者：弘历
朝代：清
体裁：七言绝句

陇首连林葩吐荣，澹烟微雨过清明。得教扑鼻香风拂，便拟灵岩山下行。
阴
作者：弘历
朝代：清
体裁：七言绝句

冀天傍晚布浓阴，泽岂辞多望作霖。却是舟行常懒见，思量人信鲜恒心。
阴
作者：弘历
朝代：清
体裁：古风

出岫叶犹轻，羃空阵旋结。白日韬其光，终风渐收烈。酿泽仰丰隆，为霖候列缺。松阴绿方重，鹊噪声将咽。粉壁蜗牛篆，花天沙燕颉。一犁愿未央，三农望尤切。
阴
作者：弘历
朝代：清
体裁：古风

前朝嵩阳雨，信灵未及寸。迩日历广陆，堀堁扬尘坋。冬麦始茁苗，遍野绿针嫩。三白虽可待，豫立言诚信。薄暮作轻阴，冀洒天浆润。无间为民心，不已祈年愿。
阴
作者：弘历
朝代：清
体裁：古风

叆靅弥空宇，不知云所生。已喜日御韬，便望春膏零。迩来凭轻舆，在在见新耕。脉土多含润，无妨数日晴。豫时冀甘泽，惟是祈农情。
阴
作者：弘历
朝代：清
体裁：五言律诗

名山能出云，屡试信前闻。度岭崇台近，铺空霁景分。酿寒增料峭，傍晚转絪缊。应是文殊喜，天花似昔纷。
阴
作者：弘历
朝代：清
体裁：五言律诗

小雨才经宿，春云复作阴。气暄应断雪，泽润尚希霖。陇麦看方茁，村烟渐欲深。歌豳常切志，望蜀又生心。
阴
作者：弘历
朝代：清
体裁：古风

山云傍晚重，霮䨴霭千峰。月色韬春宇，籁声息岩松。春雨无不佳，望泽心何穷。昨见蓟城西，太润艰耕农。又觉不雨可，自问将奚从。
阴
作者：弘历
朝代：清
体裁：七言律诗

已幸优膏渥大田，密云又布远山巅。春阴似此向稀遇，绿野庶几泽更连。风柳那知偏厌听，夜衾仍是不成眠。因之絜矩军民辈，望我恩心固合然。
阴
作者：弘历
朝代：清
体裁：古风

微雨方洒润，轻云时酿泽。晚来望西山，峰头萦絮白。初月乍韬光，高旻亦收碧。旱暵既云久，待霖情孔剧。矧多暍死人，余忧日以益。不雨则无禾，千里地将赤。省愆愆每多，竭诚诚未格。嗟予实凉德，苍生其何厄。迩来甘膏零，继此常霂霢。盾日已知畏，宣云觉堪惜。何当沛渥优，沃予愁怀惄。
阴
作者：弘历
朝代：清
体裁：五言律诗

有渰看萋萋，千峰黯若迷。问谁增旅况，乍不辨前蹊。景写米颠笔，诗歌豕白蹄。晚田犹待泽，莫漫虑沾泥。
阴
作者：弘历
朝代：清
体裁：七言绝句

朝来有渰势萋萋，凭舆凝望心殷兮。羽林漫虑劳跋涉，多少农夫盼一犁。
阴
作者：弘历
朝代：清
体裁：五言律诗

油然作云势，磕尔喜雷音。坐起难为意，踟躇空复吟。畏风偏动叶，障日已霏林。安得倾盆沛，舒予渴望心。
阴
作者：弘历
朝代：清
体裁：古风

烟光芃麦须，千里均沾濡。轻阴将酿雨，伫望为踌躇。预虞风劫�，翘思泽沛输。情知土含润，春膏谢多乎。因悟倖恩心，吾民那能无。
阴
作者：弘历
朝代：清
体裁：古风

瓦鸳霰先集，天衣云作同。渐欲韬盾日，且喜收襄风。今年秋麦佳，近远绿芃芃。三白倘应时，可卜来年丰。欲速习未除，盻雪先三农。凡事豫则立，阴晴课初冬。
阴
作者：弘历
朝代：清
体裁：古风

秋麦种已遍，秋雨早应时。千里览芃芃，停鞭欣可知。惟赖冬雪足，伏气日益滋。可使遗蝻深，更耐春霖迟。此际才秋杪，少待犹及期。清晨报云布，疏密频频窥。倘邀六霙霏，亦称三白宜。譬彼望蜀人，得陇慰已差。又如未获蜀，兼虑陇失之。年来祈岁心，展转凝双眉。望云思雪意，聊复呤前诗。
阴
作者：弘历
朝代：清
体裁：古风

窗引晨光微，路分寒墅晓。近山多白云，遥宇藏朱鸟。英英意始作，䨸䨸势方悄。低合墟里烟，远暝邮亭道。野况不厌凉，冬雪不厌早。
阴
作者：弘历
朝代：清
体裁：七言律诗

荟蔚寒云傍晚浓，凝睋久立自鸣钟。若教瑞雪初冬溥，却胜甘霖三月逢。满意润沾郊外麦，饶他景益禁中松。新来大邑瓷如玉，待沃三清作静供。
阴
作者：弘历
朝代：清
体裁：五言排律

轻云出远岫，白日渐韬光。布宇势方作，为霖泽欲滂。千畦才甲坼，万汇正勾芒。怕是因风散，多缘望岁忙。未曾消宿雪，讶许润新秧。自笑心无足，还期取次偿。
阴
作者：弘历
朝代：清
体裁：古风

远山云气吐，傍晚成薄阴。迩来午热剧，仆役苦汗淋。农夫喜秋长，荞菜芃森森。明知所憾多，何必齐人心。小雨亦云得，爽拂征人襟。夏初每逢旱，秋初恒惧霖。此时大局定，稍免愁怀侵。
阴
作者：弘历
朝代：清
体裁：古风

迩日常作阴，足觇天地和。北方艰春雨，虑少岂虑多。孟春膏泽普，生意绿婆娑。仲月已过望，举趾闻农歌。浃旬知可待，朝暮早延俄。筹边虑稍纾，祈年忧则那。
阴
作者：弘历
朝代：清
体裁：古风

酿泽云布空，收威风返壑。氛氲暗林峦，黯淡静帘箔。丰隆驰素驭，金乌稍敛爚。伫待灵雨零，普苏甫田涸。忆昨三白积，满拟有秋乐。春杪缺甘霖，入夏骄阳熇。纵迟五日期，望润心如灼。览古企休徵，泰阶调六幕。连年忧旱潦，信矣余德薄。彷徨立阶除，翘首天衣脚。
阴·其一
作者：弘历
朝代：清
体裁：七言绝句

闻道江南春雨多，东风无力奈云何。旅人纵未愁渐石，已觉浓阴两日过。
阴·其三
作者：弘历
朝代：清
体裁：七言绝句

宜晴宜雨不轻谈，风气田功未悉谙。漫道溟濛碍韶景，不因花柳到江南。
阴·其二
作者：弘历
朝代：清
体裁：七言绝句

麦始勾萌绿色滋，鳞塍含润恰相宜。若于三日前逢此，正望齐云冀泽时。
阵雨
作者：弘历
朝代：清
体裁：古风

久旱旱幸过，既雨雨亦易。晚云复霮䨴，阵澍倏霶霈。垂垂瀑鸣檐，溶溶波委砌。一晌披爽凉，百忧消侘傺。忽忆无人慰，潸然仍出涕。北方春艰雨，十常八九经。北至前后间，获泽仍利耕。往年亦如斯，已过率忘情。惟觉今岁甚，郁邑刻靡宁。自咎过于躁，自解原为氓。期先十日早，润沾五寸剩。二麦虽失收，大田真有庆。平粜弗遽罢，近利风犹竞。保阳奏未至，驿问逮齐郑。莫谓吾心安，馀愁方未定。
阵雨
作者：弘历
朝代：清
体裁：古风

午热复炽然，蒸云四山起。匉訇雷作声，倾盆忽至矣。千涧瀑互垂，万林姿尽洗。游山所恒遇，葛衣如浣水。群役弗叹劳，而翻以为喜。
阵雨
作者：弘历
朝代：清
体裁：五言律诗

午热忽增剧，飞空阵雨来。落湖原喷沫，隔岭已闻雷。将谓优沾矣，其如旋止哉。晚舂云复聚，伫望独徘徊。
阵雨
作者：弘历
朝代：清
体裁：五言律诗

午热驻营后，秋云送雨来。直教驱酷暑，岂止润轻埃。倏向东南去，旋看西北开。凭轩纳凉爽，摛藻称清陪。
阵雨
作者：弘历
朝代：清
体裁：古风

午风傍晚止，西山云渐作。云中远雷殷，倏忽垂雨脚。雴阵似徐壮，瓦檐溜声落。而奈时弗久，霏丝旋势弱。慰惧难措怀，狂风顿为恶。曾无历片时，雨止望孤约。就眠闻复雨，细点仍落莫。问彻五更天，天明遂晴却。京兆来报云，二寸润约略。二寸诚何济，仍疑饰辞托。五字徒云云，百忧增灼灼。
阵雨
作者：弘历
朝代：清
体裁：七言绝句

南峰落雨北峰晴，上谷涨溪下谷鸣。不是武夷凡几曲，虹桥何事倚空横。
阵雨
作者：弘历
朝代：清
体裁：古风

季夏月之朔，占农有常语。设使终日晴，雨短致乾土。若其雨弗晴，将潦田更苦。今朝值快霁，申刻山云吐。作解才片时，云散青天睹。额手符农占，庶几登禾黍。
阵雨
作者：弘历
朝代：清
体裁：古风

族云西南来，阵雨东北去。歊蒸一时湔，飒风与之助。阶除倏积水，暑气逃无处。云散碧天青，谁问摩醯数。
阵雨
作者：弘历
朝代：清
体裁：古风

昨宵曾沐三寸沾，山田未透久乾壤。终朝朗霁无复望，傍晚西北闻雷响。须臾驱霔至天中，竖注横排恣漭沆。前墀水积立盈尺，黍陇禾塍渥堪想。入夜雷收雨阵过，莫非天泽惟钦仰。
阵雨
作者：弘历
朝代：清
体裁：古风

昨日不成寸，今朝寸不成。谓是诚之感，益惟惭愧增。广仁岭迤西，双塔如盆倾。持来禾黍穗，与翼将尺盈。设云特饰观，遍野假奚呈。岭东雨膏欠，闾阎炎气蒸。虽闻左近沾，独兹泽偏轻。是则谁之过，腆颜五字赓。
阵雨
作者：弘历
朝代：清
体裁：五言律诗

昨朝云散尽，今晓日腾光。傍晚阴西北，驱风雨霈霶。旋晴真是幻，当夏此其常。碧字新蓝蔚，生衣切嫩凉。
阵雨
作者：弘历
朝代：清
体裁：古风

昨近复兴云，幸未成积雨。过午郁炎歊，荟蔚势弥聚。踊惧将作霖，切切愁心所。翻思阵雨催，庶得收溽暑。西北忽殷雷，急雨飞来�。普泛万亿点，摩醯何能数。来骤去亦迅，曾未时久许。湿蒸一以涤，凉爽生衣纻。碧天净如洗，夕阳照林楚。心慰更馀閒，开舟泛月宇。
阵雨
作者：弘历
朝代：清
体裁：五言律诗

未半雨骤落，申阑云放晴。峰峦隐现色，涧峡汃汾声。既润菜荞秀，还资麰麦耕。若时欣适可，莫甚虑微怦。
阵雨
作者：弘历
朝代：清
体裁：古风

油云一片至天中，不雷不电棼丝作。时行之候固如斯，却因望久心殷若。须臾庭前亦积水，瞬息天边收雨脚。不成分寸地旋乾，拈笔怃然徒落莫。
阵雨
作者：弘历
朝代：清
体裁：五言律诗

西北忽云生，凉风催以行。才闻雷鼓响，倏至雨盆倾。白霔未逾刻，碧霄即放晴。石梁应弗泞，凤驾好登程。
阵雨
作者：弘历
朝代：清
体裁：五言律诗

西北族云起，雷鸣阵雨催。及沾为泽易，润麦利禾该。泥表蚓盘出，松阴鹤避陪。对之慰为惧，何以副斯哉。
阵雨
作者：弘历
朝代：清
体裁：古风

西北晚生云，遥闻殷雷鼓。须臾至天中，急点落阵雨。列缺光拖鞭，丰隆响振鼓。将谓霶霈成，倏卷东南宇。分寸原未逮，徒湿庭前土。何时获优霖，嗟哉我农父。
阵雨
作者：弘历
朝代：清
体裁：五言律诗

西北晚生云，雷声自远闻。天中睫眼到，雨脚乱丝棼。凹土全存水，遐霄渐敛氛。利农真是好，敬畏以为欣。
阵雨
作者：弘历
朝代：清
体裁：五言律诗

西北簇云起，须臾阵雨催。行营已驻跸，别馆耐清陪。婪热涤来爽，棼丝捲去雷。山田收欲毕，利在洒途埃。
阵雨
作者：弘历
朝代：清
体裁：古风

过午西北山吐云，列缺丰隆各逞技。横排竖激祇须臾，檐溜都倾三峡水。捲向东南归渤瀛，纤翳不留天朗矣。快马斫阵海涌潮，阵雨之迅有若此。今朝始信晴定耳，乔树风前满意美。
阵雨
作者：弘历
朝代：清
体裁：古风

迩日欲作霖，时霏时复止。幸而未致甚，意已盼晴矣。傍晚生族云，势自西北起。电鞭催雷车，拥雨倾盆洒。来速过亦速，快霁虹拖紫。寥天敛纤翳，吾心净同此。
阵雨
作者：弘历
朝代：清
体裁：古风

迩来每作雨，雨实弗致多。濯枝复润叶，旋即放晴和。今晚山云重，阵雨落霶�。前墀立积水，接上银竹罗。固知涸可待，却虑涨潮河。夏涨亦其常，虞滞军报过。进剿正斯时，捷音日延睋。
阵雨
作者：弘历
朝代：清
体裁：古风

阵雨凡数番，入地刚馀寸。时阴时复晴，蒿目意弥闷。禾黍色稍苏，犹之清水噀。优沾则何有，尚冀天龙喷。大云亦渐起，霶霈谅已近。解作拟今夕，沃心满吾愿。吾因絜矩政，恩施戒于靳。
阵雨
作者：弘历
朝代：清
体裁：五言律诗

阵雨复霏晚，须臾云散驰。三朝连有霔，一寸总无滋。那助禾苗长，将看麦穗萎。躗言慰厌听，惭愧自心知。
阵雨
作者：弘历
朝代：清
体裁：古风

阵雨未踰寸，炎风乃终朝。益不抵所损，惄焉看稚苗。麦竟如常年，孰谓徵农谣。禾黍亟待泽，颙望愁无聊。调幕愧多乖，何以酬民劳。譬如始与之，终靳人则譊。我以惕为政，我仍吁霈膏。
阵雨
作者：弘历
朝代：清
体裁：五言律诗

阵雨来西北，丰隆列缺施。忽然落雨片，倏尔捲风丝。徒有歊炎意，而无救旱资。祖成增盼句，莫当解嘲辞。
阵雨
作者：弘历
朝代：清
体裁：五言律诗

阵雨殷其雷，岭南阅武回。诸凡胥顺矣，一意益钦哉。继润优而渥，飞空徘且徊。须臾云脚敛，万嶂翠莲开。
阵雨
作者：弘历
朝代：清
体裁：七言律诗

阵雨洒空风遌之，晴空几缕纷珠丝。多多益喜方希泽，戚戚生愁又蹙眉。祈岁念还怜我切，悯农心岂冀人知。可参患失情殷处，每在将然未定时。
阵雨
作者：弘历
朝代：清
体裁：古风

阵雨虽屡作，艰致渥且优。前朝斋法宫，傍晚云脚浮。点滴只顷刻，旋成霁景收。次晓自御园，有来内侍流。问彼以雨势，咸云觉稍稠。昨因大祀旋，园林卜鸣鸠。颇睹油然兴，曾无沾尔酬。诘旦理庶政，召询卿尹俦。告我昨在京，眼见盈浍沟。奇哉彼雨工，何独无缘投。岂其果有意，避我如相仇。欺饰中涓常，于彼奚深求。国是夙所倚，不宜逐悠悠。或者欲慰我，我宁易慰不。匪诚未足信，诚然益可爱。
阵雨
作者：弘历
朝代：清
体裁：古风

阵雨西北来，□□雷声作。雴霫喧众音，大小珠纷落。土砌已积水，点滴浮沤掠。须臾风捲之，徂云散以霩。■地未及寸，为泽实浅薄。不足资麦收，掷笔叹索莫。
阵雨
作者：弘历
朝代：清
体裁：古风

阵雨顷刻长空过，远山返照明烟螺。止顿刚觉午热剧，蠲炎送爽良已多。牧马长鸣列帐净，何况实栗盈晚禾。兴来拟易髯翁句，行路不怨农夫歌。
阵雨
作者：弘历
朝代：清
体裁：五言律诗

阵雨飞来疾，驱炎正可人。楼台都涌海，世界忽成银。蝉静柳树杪，凫藏莲叶津。在东拖螮蝀，霁景又从新。
阵雨六韵
作者：弘历
朝代：清
体裁：五言排律

洗车徒应节，倬汉又成空。满拟继膏霈，何期盼泽穷。□□才片刻，荏苒竟消风。乾土刚及寸，晚田那救丛。山西尚云黑，舂下变霞红。落莫终朝望，拈豪祇郁忡。
阵雨六韵
作者：弘历
朝代：清
体裁：七言排律

洗车翼日晓来晴，暴以秋阳暑更生。自是山田蒸易长，却怜烟户暍难平。旱论小大五与十，愁切旰宵今复明。过未西南幸云布，入申霶�遂霖倾。驱炎送爽消片刻，已疾蠲灾惬众情。以手额加感天宥，益滋虔悚寸衷盈。
阵雨口号
作者：弘历
朝代：清
体裁：七言绝句

十日快晴麦登场，驱炎阵雨谅无妨。凉风忽过珠帘捲，树底玫瑰露夕阳。
阶前群英粲然已作秋色感而有作时六月十六日也
作者：弘历
朝代：清
体裁：七言律诗

朱明皓魄已三圆，消息秋来孰与传。恰有群芳纷槛外，渐看凉意到阶前。因风徙色疏偏妙，浥露含芬静转妍。弹指漫惊驹过隙，惜阴还检旧时编。
阶砌秋英烂然因而有赋
作者：弘历
朝代：清
体裁：七言律诗

何分嫩紫与柔红，绣错窗前带露丛。乍认无名偏有艳，时看笑雨复悲风。临池娇态含明镜，傍砌寒芳藉落桐。最是女夷偏惜岁，宛疑春到小园中。
阿克苏城回众投降诗以纪事
作者：弘历
朝代：清
体裁：古风

回众筑城居，取之原属易。库车其东户，防守所特备。徒以将无能，久困致自弃。先是己两胜，兵威亦云炽。杂种况夙怯，失城更恇悸。是宜鼓众前，先声图成事。而何待益兵，稍进复停辔。割谷资兵粮，前途谷满地。不过藉口食，遂其迁延计。夷考回所㨿，大城原有四。曰叶尔奇木，哈什哈尔暨。阿克苏乌什，其馀率小类。阿克苏今归，实断其左臂。故缘彼城中，伯克乃新置。霍集占心腹，强从非众意。今闻被创败，倒戈更相挋。戕害其用人，献城降遣使。此又宜速赴，河上逍遥寘。是谓弃天祐，作孽乃由自。易帅明宪章，靖远布恩惠。歼渠赦胁从，敷化逮闇昧。劬哉勉运筹，颙若冀明赐。
阿克苏桑椹因成八韵咏事
作者：弘历
朝代：清

嫩条阿克苏初移，结实仍当五月时。食椹殊方迁献椹，曰栀尔雅讵为栀。只传乌白原恒有，讶见丹红实出奇。诡异宁同尺以计，硕魁真比寸犹欺。迎眸磊落诚轩意，可口甘芳孰朵颐。鲜进凤围欣远奠，熟颁鹭序沐恩滋。衔残漫拟樱桃诮，解热奚劳甘蔗随。分赐莫将容易看，洸洸曾用济王师。
阿克苏桑椹熟因成八韵咏事
作者：弘历
朝代：清
体裁：七言排律

嫩条阿克苏初移，结实仍当夏五时。食黮殊方还献黮，曰栀尔雅讵为栀。祗传乌白原恒有，讶见丹红实出奇。诡异宁同尺以计，硕魁真比寸犹欺。迎眸磊落诚轩意，可口甘芳孰朵颐。鲜进凤闱欣远奠，熟颁鹭序沐恩滋。衔残漫拟樱桃诮，解热奚劳甘蔗随。分赐莫将容易看，洸洸曾用济王师。
阿布必斯
作者：弘历
朝代：清
体裁：古风

阿布必斯者，哈萨王之爵。然不过羁縻，无俸远部落。适有窃马盗，将军遣人索。彼尽获五人，并马赔如约。闻之颁奖谕，厚德怀来薄。奉法逮殊域，张骞胜空凿。
阿桂奏围困贼营断水情形诗以志事
作者：弘历
朝代：清
体裁：古风

贼营蓄粮足延时，取水黄河更密迩。所以守穴三月久，近始四面围筑垒。黄河被隔填井泉，绝水贼穷知必死。老教逃出将欲毙，与水亦不能饮此。徐徐灌活始取供，其众五日苦断水。观奏翻为心恻然，凶渠首祸累众耳。然犹一心拒王师，反侧为恨亦彼取。厄鲁回部及金川，不无剿杀为荡洗。何以兹番乃怜贼，古稀因识吾老矣。吁嗟嘉兵有至训，岂愿兴戎不得已。
阿桂奏报净�番回信至诗以志事
作者：弘历
朝代：清
体裁：古风

贼首虽阵斩，馀党十遗四。乃竟弗出降，死守华林寺。釜底困仍斗，延廿日弗溃。邪教固人心，亦诚大奇事。筑栅近逼之，火攻下策试。纵拚命跳踉，围戮无噍类。�回绩斯蒇，飞章驰信至。因思一月前，贼或纷迸避。尔时围未周，鸟散艰罗致。知不足为患，当更延久滞。负隅待尽歼，诚感天所赐。然世有逆民，即为君德累。教化所未孚，言及惟抱愧。
阿桂奏报将合龙形势诗以志慰
作者：弘历
朝代：清
体裁：五言律诗

未敢称功就，先期达喜音。金门溜已断，竹箭落犹深。腰漏诚无碍，脚停亦渐沉。黄流将到浦，蒇事庶几今。
阿桂奏报扑歼贼营已诛贼首苏四十三诗以志事
作者：弘历
朝代：清
体裁：七言排律

番回滋事信奇谈，啸合千人死守甘。邪教纵能令志固，元戎原是用兵谙。填壕扑栅群心奋，断水焚粮众力戡。乃得一朝破巢险，犹然数百冒锋酣。异哉狠戻撒拉尔，馘矣猖狂四十三。不屑红旗飞报捷，但云蒇事更云惭。
阿桂奏报荆州被水缘窖金洲涨沙激水之故诗以志愧
作者：弘历
朝代：清
体裁：古风

江陵众何辜，江决为大沴。旂民悉昏垫，栖身无片地。嗟嗟我赤子，流离生计废。南望痛已伤，视如犹不啻。重臣遣详勘，发帑资经济。郡城屡被水，受病必有自。兹乃悉其故，病源陈详细。城南窖金洲，涨沙逼水势。萧姓薄纳租，种苇贪得利。苇结根益坚，护沙宽更致。江溜向北趋，长堤日浸渍。而堤复弗牢，决匪出不意。大吏方茫然，谓与兹无事。舆论久及兹，付于不问置。人之度量越，岂不远哉异。图己缘蠹民，视膜由群吏。使早据实陈，应别为之计。兹方与大惩，迟矣予之罪。因而絜矩思，前车戒斯示。江湖及河淀，岂无沙淤暨。永禁民占耕，并屏升科议。然已言之晚，曲突徙薪譬。引咎惟自责，长言志心愧。
阿桂奏河北雨泽田禾诗以志事
作者：弘历
朝代：清
体裁：七言律诗

肯堂报雨未臻悉，续奏方知霈泽霶。先是阁臣遣事审，遂教河北勘灾详。农功大起堪予慰，膏澍普滋幸众康。定匪饰言纾切念，南瞻略释视如伤。
阿桂奏王家庄引河情形诗以志闷
作者：弘历
朝代：清
体裁：古风

十六堡知功难就，因之筹及王家庄。引河深浚可吸溜，则亦从之令慎详。自夏徂秋逮两月，不加督率廑南望。迩缘水长三尺馀，况近白露候已凉。恐失机会因启放，初时奔注诚汪洋。而何半日势遂缓，下流不免仍淤塘。无已复为蓄水法，接筑长坝图顺黄。河决吾亦经之屡，未如此次为时长。嗟哉豫民受昏垫，愧心莴目徒茫茫。秦省近经报得雨，雨优水足应倍常。源涨委必益浩瀚，庶几因是功堪偿。吁嗟行水惭无术，七言识事增徊徨。
阿桂李世杰等奏清黄盛涨已消酌筹堵筑决口及收蓄清水诸事宜诗以志怀
作者：弘历
朝代：清
体裁：古风

阁臣勘河往，复赴浙讯事。其间清黄涨，回途命详视。适当盛涨消，善后筹次第。先后相缓急，亦因待料备。黄固未夺溜，合龙想犹易。清虽剔其盛，蓄预明春计。成竹屡驰训，推行善体意。况济以和衷，喜揽奏章至。更请加培堤，卫民那惜费。发帑敕司农，施惠无留滞。其未被水处，有收荷天赐。较去年为幸，志怀吟五字。
阿桂等奏报仪封合龙工成诗以志慰
作者：弘历
朝代：清
体裁：七言排律

决堤虽幸筑时和，工滞仪封一岁过。治水江南宣手熟，属薪山左运肩摩。几成复变诚胡谓，西掣东穿竟若何。幸以开宽引大溜，乃能翕受复原河。文堙徒忆酸枣叙，武作应同瓠子歌。慰以为惭功奚有，祗宽赔例广恩波。
阿桂等奏报引河已放溜诗以志事
作者：弘历
朝代：清
体裁：五言律诗

陶庄吁神佑，即日得佳音。引溜就新速，归川赴旧深。翕流庶无变，垂贶信昭谌。必俟合龙后，吾方敢慰心。
阿桂等奏河工形势诗以志事
作者：弘历
朝代：清
体裁：古风

南坝幸保固，北坝每冲决。风势既阻□，引溜成虚说。欲移王家庄，详陈具图阅。看直受顶冲，庶可大溜掣。惜早未筹及，事或有时节。转眼伏秋临，繁忧增郁结。哀哉仪封民，无能救阨隉。惟冀此工成，南望日焦切。
阿桂等奏睢州堤工合龙信至诗以志慰
作者：弘历
朝代：清
体裁：七言律诗

新河去岁始安澜，秋报睢州堤又漫。无事未能两载隔，有愁那得一心宽。天然忽报合龙信，神佑应怜众力殚。叙吏恤民施次第，肯因已慰忘他难。
阿玉锡歌
作者：弘历
朝代：清

阿玉锡者伊何人，准噶尔属司牧臣。其法获罪应剉臂，何不即斩犯厥尊。徒步万里来向化，育之塞外先朝恩。萨拉尔来述其事，云即彼中勇绝伦。持铳迎面未及发，直进手夺无逡巡。召见赐银擢侍卫，即命先驱清漠尘。我师直入定伊犁，达瓦齐聚近万军。鼓其螳臂欲借一，依山据淖为营屯。我两将军重咨议，以此众战玉石焚。庙谟本欲安绝域，挞伐无乃违皇仁。健卒抡选二十二，曰阿玉锡统其群。有曰巴图济尔噶，及察哈什副以进。阿玉锡喜曰固当，廿五人气摩青旻。衔枚夜袭觇贼向，如万祖父临儿孙。大声策马入敌垒，厥角披靡相躏奔。降者六千五百骑，阿玉锡手大纛搴。达瓦齐携近千骑，駾走喙息嗟难存。荆轲孟贲一夫勇，徒以藉甚人称论。神勇有如阿玉锡，知方亦复知报恩。今我作歌壮生色，千秋以后斯人闻。
阿玉锡歌
作者：弘历
朝代：清
体裁：古风

阿玉锡者伊何人，准噶尔属司牧臣。其法获罪应剉臂，何不即斩犯厥尊。徒步万里来向化，育之塞外先朝恩。萨拉尔来述其事，云即彼中勇绝伦。持铳迎面未及发，直进手夺无逡巡。召见赐银擢侍卫，即命先驱清漠尘。我师直入定伊犁，达瓦齐聚近万军。鼓其螳臂欲借一，依山据淖为营屯。我两将军重咨议，以此众战玉石焚。庙谟本欲安绝域，挞伐毋乃违皇仁。健卒抡选二十二，曰阿玉锡统其群。曰巴图济尔噶尔，及察哈什副以进。阿玉锡喜曰固当，廿五人气摩青旻。衔枚夜袭觇贼向，如万祖父临儿孙。大声策马入敌垒，厥角披靡相躏奔。降者六千五百骑，阿玉锡手大纛搴。达瓦齐携近千骑，駾走喙息嗟难存。荆轲孟贲一夫勇，徒以藉甚人称论。神勇有如阿玉锡，知方亦复知报恩。今我作歌壮生色，千秋以后斯人闻。
阿穆呼朗图行宫作
作者：弘历
朝代：清
体裁：五言律诗

一宿围埸近，搆斋此憩停。天然足山水，成趣得轩庭。率省牵驮力，堪颐情性灵。顾名每思义，寰海愿康宁。
阿穆呼朗图行宫作
作者：弘历
朝代：清
体裁：七言律诗

一由旬里路非遥，满谷秋田倍觉饶。数宇轩庭颇足憩，千庐竿帜各为招。石泉陡涧银拖界，霁景峣峰翠落标。瓯研适当神谧处，閒来摛句亦清超。
阿穆呼朗图行宫作
作者：弘历
朝代：清
体裁：七言律诗

昨日之西今作东，经由旬驻此行宫。秋长平野莎馀绿，霜落高峰桕染红。即景吟诗聊复尔，顾名思义在其中。康宁讵止一身计，所愿蒙庥九宇同。
阿穆呼朗图行宫作
作者：弘历
朝代：清
体裁：五言律诗

秋猎路由西，于焉驻马蹄。三年如昨日，一晌阅前题。蛩胁报寒鼓，鸟喉话别啼。岭名欣卜克，愿即协佳卟。
阿穆呼朗图行宫即事
作者：弘历
朝代：清
体裁：五言律诗

猎跸又从西，十年景迅兮。一区山表见，千骑路傍徯。至止成新憩，徘徊读旧题。虞人呈初获，睹物益增悽。
阿穆呼朗图行宫叠壬午旧作韵
作者：弘历
朝代：清
体裁：古风

今岁从西进，行宫一宿停。秋中凉满谷，树久阴盈庭。景与神心洽，山资翰墨灵。射生获新鹿，使䮉献慈宁。
阿里衮明德奏报滇省雨水秋成情形诗以述怀用去年鄂宁奏二麦有收志慰诗韵
作者：弘历
朝代：清
体裁：古风

西陲蒇鸿绩，岂复萌佳兵。朱波忽跳梁，军务万里萦。蛮烟瘴雨区，地势昧其形。以此进�旋，阿瓦卒未平。师行粮即随，储胥赖稌粳。大吏飞章奏，欣可望秋成。国威在必扬，禁旅较前增。苟无庚癸呼，吾心略因宁。
陆宣公祠
作者：弘历
朝代：清
体裁：五言律诗

策马孤山脚，崇祠陆氏传。去留关治乱，事业付云烟。房相希前躅，苏公表旧编。德宗事苛察，胡独昧知贤。
陆师道云壑松涛
作者：弘历
朝代：清
体裁：古风

亭子临苍岩，岚霭朝暮接。下带石泉寒，上落松风飒。作者颇有意，不以人踪杂。请君忘耳观，听彼相问答。
陆师道仿王蒙山水
作者：弘历
朝代：清
体裁：五言律诗

峻岭矗云外，平桥接水滨。潆洄成远势，结搆实超神。试问独凭者，何如相榷宾。山川各供趣，随领任其人。
陆师道吉祥庵图即用其韵
作者：弘历
朝代：清
体裁：七言绝句

追图旧迹偶乘閒，坐对禅僧谈八还。何必思师更忆友，试看不变者青山。
陆广仙山楼观
作者：弘历
朝代：清
体裁：七言律诗

扑鼻芸芳纑地陈，云容峰态镇如新。放弥卷退都无迹，离去合来若有神。海客相将会员峤，画禅直拟是延津。笑他乌帽笼头者，何必前涂问野人。
陆治上元丰乐图即用其韵二首·其二
作者：弘历
朝代：清
体裁：七言绝句

东华不逐软红埃，古屋同人节宴开。饮到夜深还散去，却教明月送宾回。
陆治丛兰图
作者：弘历
朝代：清
体裁：五言绝句

润浥露华新，猗猗水石滨。微知作者意，楚颂�骚人。
陆治丹枫秋色即用其韵
作者：弘历
朝代：清
体裁：七言绝句

溪亭树色谁为染，寺阁钟声俨若闻。却似江南秋未老，远峰犹见黛螺纹。
陆治凫鹥图
作者：弘历
朝代：清
体裁：七言绝句

秋水芦花弄影鲜，在潨在渚意悠然。可兴为绎葩经旨，恰是生民第四篇。
陆治卷石芙蓉
作者：弘历
朝代：清
体裁：七言绝句

数朵芙蓉石一卷，金风玉露意泠然。试看落落明秋色，粉本应摹舜举钱。
陆治寒梅夜月即用其韵
作者：弘历
朝代：清
体裁：五言绝句

谁知雪里香，却是月中影。江上倚黄昏，冰心不觉冷。
陆治寒江钓艇
作者：弘历
朝代：清
体裁：五言绝句

水寒鱼不饵，垂钓意如何。冰鲤虽艰致，钓成名者多。
陆治岁朝图
作者：弘历
朝代：清
体裁：七言绝句

寓意吉言图岁朝，�梅点缀报春韶。三元雅称为清供，胜綵金珠逊觉遥。
陆治松鼠葡萄
作者：弘历
朝代：清
体裁：七言绝句

送客看花上苑时，蓝衣换紫祝临岐。却成松鼠葡萄景，不识誉之抑刺之。
陆治林亭晚眺用图中题者韵·其一
作者：弘历
朝代：清
体裁：七言绝句

一朵连峰矗夕晖，苍然暮色隐希微。西山始得柳子厚，无所见犹不欲归。
陆治林亭晚眺用图中题者韵·其二
作者：弘历
朝代：清
体裁：七言绝句

几株乔树意为深，掩映飞泉挂别岑。此景由来尘世外，祇宜高士与幽寻。
陆治林壑观泉即用其韵
作者：弘历
朝代：清
体裁：七言绝句

飞流天半落来长，溅石翻花泻野塘。林下一时澄虑睇，不秋亦自沃心凉。
陆治梅花水仙即用其韵
作者：弘历
朝代：清
体裁：七言绝句

一般态总含冰雪，两下意都报晓春。雅契高标宜合谱，知之惟是个中人。
陆治梨花白燕
作者：弘历
朝代：清
体裁：五言绝句

入丛难辨色，飞逐落英狂。一阵微风度，应怜毛羽香。
陆治水木芙蓉
作者：弘历
朝代：清
体裁：七言绝句

水芙蓉及木芙蓉，朱注韩诗会意重。花放拒霜荷祗叶，故知君子善能容。
陆治清秋放棹图即用其韵
作者：弘历
朝代：清
体裁：七言绝句

制得荷衣不碍凉，傍林閒泛绿枫香。举头不为看山色，爱看山腰素练光。
陆治琴意图
作者：弘历
朝代：清
体裁：五言绝句

试问琴之意，在人还在琴。置将弦与指，其意向谁寻。
陆治种菊图即用其韵
作者：弘历
朝代：清
体裁：七言绝句

弗滋兰亩种菊埭，画格诗裁别出奇。笑我支硎驻春跸，空孤花节未巡篱。
陆治花卉卷用彭年题句韵 其一 水仙
作者：弘历
朝代：清
体裁：七言绝句

袅袅仙妆宜照水，棱棱玉骨迥凌尘。底缘似听长吟调，笔底从知别有神。
陆治花卉卷用彭年题句韵 其三 山茶
作者：弘历
朝代：清
体裁：七言绝句

纵鲜幽香颇饶韵，雅供清咏复宜图。名茶谩诮无茶用，红玉辉辉饤夏瑚。
陆治花卉卷用彭年题句韵 其二 红梅
作者：弘历
朝代：清
体裁：七言绝句

虽红那藉胭脂色，不白仍饶清净芬。千载孤山山后麓，墓门雪夜护逋君。
陆治花果篮
作者：弘历
朝代：清
体裁：七言绝句

夏英冬卉争舒艳，圃果畦蔬共佐餐。谩道四时一合相，化工赋物本齐观。
陆治花溪渔隐小幅
作者：弘历
朝代：清
体裁：古风

居山畏不深，宿水畏不曲。山深方隔尘，水曲斯远俗。鸣榔嘉荫下，红贴春波绿。长笑桃源客，千载炫耳目。
陆治虎邱塔影即用其韵
作者：弘历
朝代：清
体裁：五言律诗

�迤阊门外，山塘一径斜。吴王馀剑气，佛宇现莲霞。塔影落潭水，墟烟净岸沙。分明昨春况，何以驻年华。
陆治采芝图即用其韵
作者：弘历
朝代：清
体裁：七言绝句

石梁飞度入烟霞，采得金芝灿九华。试问仙人驻年药，何如佛手破颜花。
陆治雪窗见易图
作者：弘历
朝代：清
体裁：七言绝句

两峰高并玉崔嵬，窗下韦编破冷开。借问天心何处见，一枝春报坞旁梅。
陆治飞阁凭江图即用其韵
作者：弘历
朝代：清
体裁：七言绝句

虚阁栖岩入云耸，危桥跨涧得蹊斜。高人凭槛契真悟，一切浮名付浪花。
陆远岁朝喜庆图
作者：弘历
朝代：清
体裁：五言律诗

比户欣时泰，登场幸岁丰。围炉聚老辈，燃爆闹孩童。盘里奴为木，樽中友是红。古梅与瘦鹤，同喜迓东风。
陈世倌高斌周学健等两江查赈回得悉近日情形稍慰惄愁因而赋此
作者：弘历
朝代：清
体裁：古风

淮水岁为灾，戚戚念未已。每接方伯章，中夜披衣起。去年复大饥，钱镈安可庤。吾民实匪鱼，久处波涛里。沟壑多饿殍，玉食岂能旨。博赈救目前，永逸谋所以。轺车简信臣，灾壤命周视。公帑讵惜吝，高下穷量揣。咨诹洽舆论，后此庶宁只。复命对勤政，如见吾赤子。垫居式少康，东郊亦兴耜。淮黄流各安，畎浍经伊始。嗟予德诚薄，致馑咎谁委。空怀饥溺思，仰对天威咫。
陈书山窗读易图
作者：弘历
朝代：清
体裁：七言绝句

欲仿叔明读易图，不期笔法石田俱。帧中下半忽齐截，易理无穷寓此乎。
陈仲仁山水
作者：弘历
朝代：清
体裁：五言绝句

万叶纷秋色，千岩落瀑声。丹青谁不解，难是个中情。
陈嘉言岁朝图
作者：弘历
朝代：清
体裁：七言绝句

水仙天竺与梅�，气味松芝本一家。写作岁朝图供养，古寒无碍傍柔嘉。
陈嘉言秋英四种 其一 桂
作者：弘历
朝代：清
体裁：七言绝句

花开秋独不开春，一节便超众木伦。金粟如来香世界，那更烦问广寒轮。
陈嘉言秋英四种 其三 玉簪
作者：弘历
朝代：清
体裁：七言绝句

是花都上美人头，试问还须簪也不。牛耳应操众香国，一天风露报新秋。
陈嘉言秋英四种 其二 老少年
作者：弘历
朝代：清
体裁：七言绝句

五色翻为十样锦，不论富室与贫家。女夷权外开生面，是叶教人认作花。
陈嘉言秋英四种 其四 秋海棠
作者：弘历
朝代：清
体裁：七言绝句

春花谢矣又开秋，一例无香饶有柔。设使唐宫徵小字，那堪还傍玉搔头。
陈宪章山水用陆士仁题句韵
作者：弘历
朝代：清
体裁：七言绝句

苍松丹槲布阴稠，一意无尘万事幽。原是卜居乔树下，笑他兴托远峰头。
陈栝画万年青
作者：弘历
朝代：清
体裁：七言绝句

灵草恒青冬夏鲜，谓当有水注其边。文徵画合梓材语，惟曰保民欲万年。
陈洪绶消夏图
作者：弘历
朝代：清
体裁：七言绝句

或拨阮咸或抚琴，或看莲朵默成吟。座中三友虽殊致，消夏原同一片心。
陈淳溪亭对瀑即用其韵
作者：弘历
朝代：清
体裁：七言绝句

一个野亭坐閒客，两层飞瀑擘连山。即兹声色摐摐地，悟得于中了不关。
陈淳虚亭对话即用其韵
作者：弘历
朝代：清
体裁：七言绝句

几重峻岭秋云外，一个虚亭古树阴。对坐幽人特潇洒，不闻其语识其心。
陈琳疏枝双雀
作者：弘历
朝代：清
体裁：五言绝句

霜轻叶未残，对语雀声欢。聊托一枝稳，何须叹纥干。
陈琳竹林图
作者：弘历
朝代：清
体裁：五言律诗

膻芗竹林久，名姓慢重稽。满五还增二，虽酣却不迷。山泉天水法，人物霅溪齐。机杼仍独运，雅宜著句题。
陈祼松斋讲学图
作者：弘历
朝代：清
体裁：七言绝句

芸编束阁草堂深，木几茶瓯相酌斟。借问萧然对谈者，可当忘却济时心。
陈祼林皋玩瀑
作者：弘历
朝代：清
体裁：七言绝句

潋濈湍流落崿嵁，隔川对坐纵高谈。问前策杖来访者，自是个中益友三。
陈祼石桥观瀑图
作者：弘历
朝代：清
体裁：七言绝句

松傍对坐两閒翁，翘望飞泉落半空。别有源头俯临者，看从足底泻清潨。
陈贞白云山房
作者：弘历
朝代：清
体裁：七言绝句

木石可居鹿可群，隔尘复岭叠缜纷。大空道者今何在，惟有山房占白云。
陈辉祖奏报浙省得雨诗以志事
作者：弘历
朝代：清
体裁：七言律诗

杭湖夏五插秧期，虽屡沾膏未透施。六月中旬方大霈，早籼晚稻普含滋。谁知北地愁霖日，正是南邦望雨时。一刻寸心廑九有，君难乐此不为疲。
陋巷圣林酹酒回轻舆经陋巷
作者：弘历
朝代：清
体裁：古风

风景今不陋，运亦有升降。庇连复圣祠，数仞缭垣绛。阴森松柏护，石桥清水淙。缅想不改乐，箪瓢气如虹。
降东岭遂至泠然阁
作者：弘历
朝代：清
体裁：古风

岩楼已据高，东岭高无几。略陟遂成降，事半功倍矣。松涛石海间，罗落穿其里。积素霏林端，祗以天花拟。数息肩舆人，亦造屋之戺。下梯始知阁，因迥所为耳。泠然响飒风，霁后应有此。
降北岭至玉岑精舍作
作者：弘历
朝代：清
体裁：古风

亭子云山别最高，翠壑宛委藏精舍。千回百转始造兹，欲憩仆从坐岩榭。面前石壁已崔嵔，小沧浪室其巅�。高下位置各擅奇，却惜领略无多暇。今岁今朝则始到，昨秋昨句乃徒讶。山雨飞过却放晴，不测神机能变化。
降山至玉岑精舍
作者：弘历
朝代：清
体裁：古风

云山四面登最高，由来有升必有降。虽常谈而至理存，不可俗言视涂鬨。保泰持盈慎息消，雨若旸时廑耕䎫。曰予游乎讵在游，效唐虞惭汲黯戆。曲循罅径入幽深，碧樾才看一两绛。时哉时哉弗让人，精舍分明表香幢。偶吟险韵亦求安，匪学孔丛誇待撞。
降岭
作者：弘历
朝代：清
体裁：古风

有陟必有降，万事理固然。奇径盘石林，高楼辞半天。磊砢不可穷，岰㠡时或穿。十步五步憩，既憩仍复前。就平原大快，得易恒于艰。
降旨优恤直�南府诗以志事
作者：弘历
朝代：清
体裁：七言律诗

京畿昨岁幸逢秋，南府歉因邻豫州。艰食可教忽隅向，春膏合与沛恩流。借粮莫误耕种候，摘赈应资衣食谋。施惠先遥后其近，无非民瘼一心求。
降旨停明岁南巡诗以纪事
作者：弘历
朝代：清
体裁：七言律诗

下河数县复遭水，明岁南巡再易期。惟此寸心廑民瘼，即同万姓祝慈釐。修除却虑分无暇，赈恤专为付有司。颙望苏杭尔慢切，一夫饥者已饥之。
降旨免东省逋赋诗以志事
作者：弘历
朝代：清
体裁：七言律诗

明知昨岁普丰收，岂乏前兹逋赋留。虽已经途例蠲免，更廑欠款细咨诹。概宽借廪谷和麦，并豁穷丁县与州。庶使闾阎元气复，力田耕作冀登秋。
降旨免各省漕粮诗以志事
作者：弘历
朝代：清
体裁：七言律诗

正供一再已加蠲，兹免漕粮两次全。粳谷停征七直省，挽输轮运五为年。太仓糈饩原无匮，比户饱温庶有缘。莫匪天恩幸时泰，用敷引养合当然。
降旨免天津民欠银谷诗以志事
作者：弘历
朝代：清
体裁：七言律诗

巡銮依例有恩施，所过十分三免之。兹揽民风益亲切，应宽岁欠莫呼追。数虽弗夥究沾惠，蠲则无征俾普熙。共戴天庥昨秋稔，前旬雨又麦田滋。
降旨免宣化府属民欠诗以志事
作者：弘历
朝代：清
体裁：古风

经过数州县，去岁均有秋。赋已免十三，无可施恩优。或偶被灾者，銮辂所弗由。未免怀向隅，亦吾所廑忧。因命彼方伯，详察有此不。乃知上谷郡，山田近边邮。气寒霜降早，以此常歉收。借谷及正赋，颇致负欠留。降旨酌豁除，元气与养休。官吏免参罚，黎庶逭督求。努力勤耕耘，足尔衣食谋。
降旨免宿迁等四县本年正赋十分之五诗以志事
作者：弘历
朝代：清
体裁：古风

忆我三番曾过此，满目民艰恫瘝视。蠲租加赈不少靳，究亦无能疮痏起。壬午之岁博咨访，略觉其中悉源委。因之疏剔六塘河，果然潦退堪耕耜。人事尽而天贶随，连岁秋收皆穫美。兹来殊觉大改观，凭舆历览心生喜。户有盖藏育鸡豚，衣鲜䄛裂赡妇子。不灾不赈奚所加，究欲加恩念无已。因思时巡免正供，十分之三常例耳。数县瘠土应倍怜，益二至五斯可矣。留有馀用苏茅檐，减一半惟投县匦。伫看元气复闾阎，庶协以休以助理。
降旨免山东利津沾化等二十一州县卫借欠银谷诗以志事
作者：弘历
朝代：清
体裁：七言律诗

前岁金鱼河决灾，恒年赈恤救污莱。利津等处虽非甚，借欠向隅亦可哀。概予蠲除苏民困，不孤老幼望吾来。即今堀堁春风起，为盼时膏又切哉。
降旨免山东各属节年因灾借欠常平谷及东平灾缓丁赋诗以纪事
作者：弘历
朝代：清
体裁：七言律诗

入疆施惠重巡方，借欠因灾悯益伤。仓谷既陈应与逭，丁银虽少免教偿。即看爱戴群情切，宁忍饥寒一介忘。咨尔牧民大小吏，施行详妥尚其蘉。
降旨免山东州县积欠诗以志事
作者：弘历
朝代：清
体裁：七言律诗

告凯祝釐诚本图，来巡民隐益廑吾。昨年禾麦收称有，积岁粮银欠岂无。虽是经行已蠲豁，更教借项逭追呼。载咨群吏承宣勉，要俾穷檐免向隅。
降旨免山东积欠诗以志事
作者：弘历
朝代：清
体裁：七言律诗

输多欠少讵能无，积少为多遂屡逋。江浙已胥沾我泽，青齐忍听向其隅。率因灾歉成陈负，概与优蠲俾众娱。絜矩要从民所好，为民父母意殷吾。
降旨免山东被水州县积欠诗以志事
作者：弘历
朝代：清
体裁：古风

夏谚曰游豫，其义重休助。此地昨秋潦，宵旰廑忧虑。春来宽大诏，率已屡颁布。经过切体察，老幼迎跸路。虽云无菜色，犹惧有薪措。廉知馀积欠，期缓终应赋。不如一与豁，俾免催呼遽。安心勤耕农，有秋冀可遇。
降旨免山西前岁民欠诗以志事
作者：弘历
朝代：清
体裁：古风

省方所最重，观民及施惠。兹来祝慈寿，实切敷恩意。正赋免十三，是盖常行例。更廑未经处，却幸丰昨岁。溯上稽前年，颇有被灾地。旧欠帑及粟，尽予豁除暨。其缓征正项，十免三并逮。申命守土臣，旬宣俾普被。
降旨免江南熟田未完欠项并将江苏经过州县均免十分之五诗以志事
作者：弘历
朝代：清
体裁：古风

启銮前免百卌万，实指灾田所欠尾。入疆询知江北多，江南才三万而已。是则江北被恩重，江南无灾恩薄矣。因问熟田或有逋，亦不过四万斯止。概与蠲之仍觉轻，十分免五惠同视。宣尼曾云不继富，盖于他人非赤子。藏富闾阎信益佳，讵曰驩虞博民喜。
降旨免江浙积欠诗以志事
作者：弘历
朝代：清
体裁：七言律诗

曰休曰助重时巡，嗟尔司农听綍纶。百姓已皆注耳目，三年又复有逋陈。持筹漫计赢巨万，投匮都教豁窭贫。仍虑十行或遗略，届期应更细咨询。
降旨免江浙积欠诗以志事
作者：弘历
朝代：清
体裁：七言律诗

行时葆驾指东南，嘉与吾民共乐湛。财赋重区岁有欠，催科概豁泽均覃。积逋岂计万已累，旁及俾宽省以三。较彼豫人诚厚幸，一为欢喜一为惭。
降旨免江省积欠诗以志事
作者：弘历
朝代：清
体裁：七言律诗

三年积欠逾百万，重矣民艰怜不遑。岂是正供逋有意，都缘借项迫无偿。追呼忍更施穷巷，蠲逭因教副省方。雨雪早闻春泽好，同民乐实沐穹苍。
降旨免江苏安徽两省积欠诗以志事
作者：弘历
朝代：清
体裁：七言律诗

积欠宁为民愿焉，率缘灾歉实堪怜。行时问俗莫踰是，施惠因心非用权。漕项地丁逋并逭，给求养欲道无偏。仪封企望合龙速，庶得灾区耕涸田。
降旨免河南灾地民借欠项因示胡宝瑔
作者：弘历
朝代：清
体裁：古风

遇灾蠲常赋，赈期分次第。轻重以为差，是皆有恒例。污莱辟綦要，民力虞艰致。牛具及籽种，借与俾勤艺。且缓期以偿，无非为民计。不期荐遇涝，后更较前剧。斯宜曲加恩，概与豁免暨。毋令侵蠹役，尤须督庸吏。苏彼幸全民，体予如伤意。
降旨免济宁鱼台等五州县积欠诗以纪事
作者：弘历
朝代：清
体裁：古风

齐南五州县，去岁秋霖伤。荆山不能泄，率因河为殃。春巡始知然，督课疏浚忙。兹来问涸土，一半才播秧。其馀尚沮洳，安可冀秋粮。无收则赋艰，灾黎焉能偿。亟应筹抚恤，讵可言出疆。加脤至夏五，更无施惠方。廉知负逋赋，其数十万强。概与豁徵输，闾阎俾乐康。群赤庶少苏，努力西成望。
降旨免浙省地丁漕米积欠诗以志事
作者：弘历
朝代：清
体裁：七言律诗

施惠应于始入疆，未完积欠合宽偿。较之江省数为少，自是浙民俗尚良。概与逭除资乐利，俾其耕凿冀丰穰。即看时雨时旸景，合共黔黎沐吉祥。
降旨免浙省所有积欠并经过地方正赋十分之五诗以志事
作者：弘历
朝代：清
体裁：古风

新正降恩谕，江浙免积逋。江省数实多，南北已大殊。因加惠江南，浙省可忘乎。入疆再咨询，逋祗江南如。更有续完者，急公益嘉予。漕欠及借项，宽免例所无。此岂非在民，爰概与豁除。其经过正赋，十五蠲厥租。休助庶以副，歌颂宁所图。
降旨免甘省积欠诗以纪事
作者：弘历
朝代：清
体裁：五言律诗

西师犹未罢，边地亟宜怀。数郡逋犹积，一时豁与皆。丝纶颁岳牧，膏泽善推排。伫待歌耆定，熙春万物谐。
降旨免甘省辛巳年正供诗以纪事
作者：弘历
朝代：清
体裁：古风

边省民风淳，是予亟嘉眷。师旅所由经，能无劳郡县。连岁免正供，给值酬输转。遇灾仍赈恤，闾阎期惠遍。即今纵武成，休养宁当缓。预免循向例，初春颁涣汗。惠心勿问吉，助阳实政见。
降旨免甘肃巩昌等府本年正赋诗以纪事
作者：弘历
朝代：清
体裁：古风

甘肃乃穷边，地瘠民亦贫。方当军行时，未免供应频。历年宽正赋，损上羲经云。迩年大功成，役罢兴耕畇。秋税以例输，践土义所遵。今夏忽缺雨，数郡旱象臻。西望为民伤，艰享胡易屯。方伯及有司，善抚命屡申。赈济毋或遗，俾无沟壑沦。蠲粮有定例，被灾按数分。念此茕独哀，破例与豁均。庶几逭催科，闾阎鲜吏人。相将种秋麦，以待接明春。
降旨免甘肃本年额赋并积欠诗以志事
作者：弘历
朝代：清
体裁：古风

西陲兵未罢，戡乱非得已。储胥发官帑，讵肯征闾里。究之出诸民，岂如无事美。去年纵蠲赋，今复新正矣。地瘠贫民良，施恩宜在此。正供与全豁，宽心勤耒耜。积欠免历年，奚用愁留抵。靖外先安内，化日春风里。
降旨免甘肃省二十七年至三十七年带徵民欠银米诗以志事
作者：弘历
朝代：清
体裁：七言律诗

因灾向有缓徵条，辛巳前经普豁消。壬午至兹又多载，银粮复积合催徭。幸逢今岁二麦稔，率计十年一例饶。百姓足谁与不足，由来藏富训犹昭。
降旨免直隶山东经过州县钱粮诗以志事
作者：弘历
朝代：清
体裁：七言律诗

新春颁旨惠江南，辇路经应泽遍覃。执役那无洒与扫，正供胥免十之三。即看夹道相亲切，宁不寘怀共苦甘。更廑欠逋讵全鲜，传宣方伯面询探。
降旨免直隶缓徵积欠并赐大小官员等食
作者：弘历
朝代：清
体裁：七言律诗

东西瞻谒两陵周，畿辅观民事豫游。虽值庆年陈众乐，却思潦地切先忧。缓徵百万全教逭，欠赋山东待更诹。赐食门前劳执役，眼饥馁者饱餐不。
降旨免直隶被灾各府州县积欠诗以志事
作者：弘历
朝代：清
体裁：七言律诗

去岁秋霖实异常，犹看积潦道之傍。虽教加赈出仓粟，更与宽逋逮地粮。七府二州免追呼，穷檐贫户俾安康。曰休曰助豫游要，目击灾黎更是蘉。
降旨免直�宣化府民欠银粮诗以志事
作者：弘历
朝代：清
体裁：古风

昨年雨旸时，畿辅幸中稔。宣府独被旱，民艰廑坎壈。兹当历郊圻，盖藏闾阎审。以此忽乎彼，是谓忘民甚。灾欠及缓徵，普蠲苏惨懔。省方要施惠，向隅念勤恁。畺吏善推行，俾民安食饮。
降旨免经过州县纳赋
作者：弘历
朝代：清
体裁：古风

经过赋免十分三，今岁还教依往例。秋丰任土正所当，于民伤恩宁伤义。扫除罢受雇钱归，筑纳完更无馀事。祗虞中饱泽鲜均，申命有司察蠹吏。
降旨免经过州县赋十分之三诗以志事
作者：弘历
朝代：清
体裁：古风

北巡经赤县，例免三弗取。去岁及前年，乃至十之五。诚以遭荐饥，民艰廑心苦。两熟幸去岁，元气复未睹。今夏麦胜昨，大田若旸雨。按辔所经历，翼翼芃稷黍。登场在指日，审足资三釜。可以按恒例，免三增惠汝。其实赋几何，宁如遇丰庑。天恩信博济，人事终小补。
降旨免经过州县赋十分之五诗以志事
作者：弘历
朝代：清
体裁：七言律诗

历岁来巡例免三，昨年加二为邅渰。正当元气未复际，仍与优恩普被湛。夏长已佳诚满望，秋成待至敢轻谈。闾阎已自无征调，二麦登场任负担。
降旨免经过州县赋税诗以志事
作者：弘历
朝代：清
体裁：古风

岁岁秋狝狩，北县经来往。赋率免十三，此例宜循仿。西巡越十载，祝釐匪游赏。吾民待泽久，可不副所仰。北直及西晋，一视无偏向。除道虽给值，于恩合推广。如前免正供，惠务周乡党。被灾者更艰，是吾关恫痒。弗以兹例概，加恤待详访。
降旨免陜甘两省正供并积欠诗以纪事
作者：弘历
朝代：清
体裁：古风

西海有征师，卒未得息事。屈指军兴来，届今凡四岁。准夷则荡平，逆�尚稽系。国威属观瞻，欲罢焉能置。厚集我军容，益励我士志。乘春期一举，永靖遐荒谧。肃凉近接边，挽运最劳勚。连年免正供，预豁庚辰逮。复思陕连甘，岂无所波及。体察将并宽，降旨付连帅。其馀杂欠项，概免大施惠。肯因讨小丑，而伤我元气。申命良有司，推行俾均被。
降旨全免甘肃历年缓征积欠诗以志事
作者：弘历
朝代：清
体裁：古风

甘省历年弊，辛丑乃毕露。墨吏胥冒灾，报灾必缓赋。冒者吏侵肥，缓者民徵固。积少遂成多，匪实灾之故。大吏请带徵，八年展期谕。既而徐思之，豫齐千万付。斯乃百之一，全蠲何靳虑。于民何碍宽，况非民为蠹。申命封疆臣，影射仍防误。
降旨全蠲卫辉等属本年地丁钱粮并邻近之开封各属分别蠲缓加赈诗以志事
作者：弘历
朝代：清
体裁：古风

卫辉连岁旱，日夜我心恻。赈救求其宁，已不遗馀力。蠲旧免新征，庶其略苏息。奈何未悔祸，春复阙雨泽。吁嗟我赤子，那免沟壑瘠。纵幸夏至前，渥澍沾盈尺。借种种晚田，仍望秋有穫。元气岂遽复，那忍追呼逼。预免今年赋，少济闾阎厄。其馀邻近属，殃及池鱼剧。或缓或加赈，极次以为格。申命大小吏，饥溺视已迫。俾民受实惠，赎我君臣责。
降旨再加赈湖南被旱诸州县诗以志事
作者：弘历
朝代：清
体裁：古风

频年宽大诏，甘省首所被。去年幸丰收，况预免今岁。恩泽无可加，初春宜施惠。楚南昨偏灾，加赈以次第。牧吏报民安，廑念仍弗置。已加宁再加，永奉大光义。
降旨再加赈直隶并逮五分灾民其不成灾者亦与缓徵更命借给籽种毋误春耕
作者：弘历
朝代：清
体裁：古风

六分灾者赈，五分格于例。新正命加赈，五分极贫逮。然其次贫者，尚未被予惠。三月况期满，四月何为继。用是再沛恩，普加一月暨。五分极次贫，均沾俾无异。廉知课科法，五分缓徵税。四分不成灾，仍有输将事。畿辅连岁歉，民有日穷势。岂宜亟催呼，重为吾民累。勘不成灾者，概与缓徵既。更虑东作候，籽种犹艰致。贷予毋误耕，庶可有收企。凡此示大端，推行在群吏。相与善补苴，敬待西成赐。
降旨再缓福建漳泉两府缓徵之钱粮诗以志事
作者：弘历
朝代：清
体裁：五言律诗

漳泉春报旱，所幸夏沾膏。虽可大田望，那禁叠赋遭。不妨一再缓，庶免比催号。敢以山庄乐，而忘海澨劳。
降旨分别缓徵徐泗等处积欠诗以纪事
作者：弘历
朝代：清
体裁：七言律诗

大课疏排始逭灾，惟廑田尚有污莱。登秋合是今年赋，积欠难教众力抬。政拙催科尔休矣，心劳抚字我同哉。羲经损益频观象，留一分馀元气培。
降旨分别蠲免云南各府州今年正赋及土司应徵粮银诗以志事
作者：弘历
朝代：清
体裁：七言律诗

缅酋不靖事徂征，无已滇南当进兵。储偫纵然发官帑，转输益复廑民情。近临三府蠲全被，所属他州逭半并。土赋虽轻教概豁，从来仁义贵兼行。
降旨分别蠲免河南开封等府州属正赋及带徵积欠钱粮诗以志事
作者：弘历
朝代：清
体裁：古风

河南五百里驰邮，将谓甘雨被豫州。披阅乃覆奏谕旨，弗增慰念仍增愁。驰摺以月之廿九，此沾霈彼未蒙庥。昨为卫辉虽蠲赋，不无邻郡向隅忧。因命方伯查详悉，兹乃一一陈厥由。十分之三或其五，二府正赋免课收。及馀缓徵之旧欠，视灾轻重次第酬。俾我穷黎少苏息，祈优霖被补种秋。从来救灾无善政，尽予心力勤咨诹。
降旨加增直�截留漕米二十万石以备缺雨州县赈济之用诗以志事
作者：弘历
朝代：清
体裁：古风

久未报京雨，迤南并致询。督臣今驿奏，待泽果其真。因请米十万，以备赈济贫。于恩向不宿，即刻降丝纶。更增十万石，宁多遍及民。人力逊天力，默祷施惠均。
降旨加展粥厂赈期
作者：弘历
朝代：清
体裁：古风

州县极次贫，赈期具常例。五城设粥厂，以补赈不逮。州县赈既加，粥期可独置。申命概加展，四月下旬暨。言念连岁涝，吾民实彫弊。救不遗馀力，犹恐鲜实际。愧无调燮方，遑有损益计。
降旨加开恩科诗以纪事
作者：弘历
朝代：清
体裁：七言律诗

七帙将称万寿杯，定功况复远人徕。允当偃武修文会，嘉与秋闱春榜开。施惠匪沽行小惠，育材所愿得真材。杏华桂粟芬芳萃，瑞应今年戴斗魁。
降旨加开恩科诗以纪事
作者：弘历
朝代：清
体裁：七言律诗

本怀慈庆未能遂，忍受诸臣庆七旬。仍以开科移已亥，不禁往事忆壬申。酬他望泽殷多士，况此施恩在作人。秋榜春闱循次第，惟期济济得材真。
降旨加开恩科诗以纪事
作者：弘历
朝代：清
体裁：七言律诗

锡类推恩典具常，十年惠一沛胶庠。庚辛连岁胥逢庆，甲乙加科永兆祥。缺少人多为筹画，真文实行在明扬。慈宁万寿循环数，多士蒙庥正未央。
降旨加恩去岁豫省被灾州县诗以志事
作者：弘历
朝代：清
体裁：古风

====豫民去岁实堪怜，二麦无收望黍田。其奈大河忽漫溢，顿教数郡受迍邅。截漕发帑救何靳，地吏朝臣惠俾宣。灾重赈期虑犹迫，加之次第旨重传。
降旨加恩直�各州县诗以志事
作者：弘历
朝代：清
体裁：七言律诗

省耕祝嘏告成功，庆稡应敷恩普同。赐复无论经及否，蠲租略别歉和丰。民间总令留馀力，司库何须计鲜充。申命地方大小吏，推行毋俾向隅穷。
降旨加赈上下江及甘肃省偏灾各州县诗以志事
作者：弘历
朝代：清
体裁：七言律诗

上年各省沐天庥，旸雨应时率有收。豫省堤颓仍荐沴，歙疆波及亦灾秋。江苏偏涝应加赈，甘肃何年弗恤赒。调燮无能惟自恧，那更靳泽不教流。
降旨加赈去岁各省所属偏灾各州县并成是什志怀
作者：弘历
朝代：清
体裁：古风

新正例施惠，博施尧舜难。缓急权次第，被灾所应先。枚举昨岁中，九宇民各安。直�麦差收，大田颇可观。而何七月雨，京南积涨澜。将得反失之，数县行潦叹。上下江湖北，夏旱秧插艰。得雨救大半，间有遂枯乾。豫属七州县，灾重益可怜。赈或一再加，徵则缓以全。馀省中稔多，无灾黎庶欢。讵能期斯普，惟勤补其偏。讳饰我不为，永言志大端。
降旨加赈去岁各省被灾诸州县诗以志事
作者：弘历
朝代：清
体裁：七言律诗

九宇正供与普蠲，吾民休养俾安然。喜无租赋呼之急，念有灾伤被者偏。可廑向隅仍苦戚，因教加赈各勤宣。恩殊等次施轻重，要在闾阎获惠鲜。
降旨加赈去岁安徽省被灾州县诗以志事
作者：弘历
朝代：清
体裁：七言律诗

去岁旱行自北南，由荆及歙重难堪。蠲租虽已绸缪计，展赈仍须次第覃。拨帑更筹炊无米，通商聊济食洮泔。怜他桑梓敦任恤，议叙应加部例谙。
降旨加赈去岁山东被灾州县
作者：弘历
朝代：清
体裁：古风

去岁阖省丰，被水廿州县。其中尚偏灾，况非所经见。而我意恻恻，如睹沟壑转。迎銮来老幼，载道众无万。饱暖多欣欣，忍彼向隅叹。亟重加两月，其馀概赐半。复虑仓储少，许以银兼散。银不足谷价，则为增其算。勤民不厌详，廿年一诚贯。有司善施行，其令吾恩遍。
降旨加赈去岁河决被灾江南河南山东各州县诗以志事
作者：弘历
朝代：清
体裁：古风

昨年河三决，决莫不为灾。江南先合龙，实因河涸培。邳睢已受沴，稻禾难重栽。崇明别风潮，田宅率污莱。丰沛以湖溢，乃致城垣隤。豫省实两岸，南轻北重摧。浸淫至山左，三湖连无涯。冬月报合龙，曾未三日排。旋复报溃堤，蒿目心为灰。嗟嗟四省民，昏垫良可哀。均当与加赈，轻重则有差。致灾岂无由，究由我政乖。五字当自责，南望诚惭哉。
降旨加赈去岁河南被水州县诗以志事
作者：弘历
朝代：清
体裁：五言律诗

决口春方合，漫洼秋复开。荐臻诚亟矣，昏垫可哀哉。救赈恩遑靳，惭惶言讵该。优加视极次，勤恤莫徘徊。
降旨加赈去岁畿南被水州县诗以志事
作者：弘历
朝代：清
体裁：七言律诗

畿南昨岁殊前岁，前岁旱侵昨涝侵。高处有收纵糊口，连年逢歉越廑心。因教加赈周蔀屋，肯使持筹惜帑金。更敕妥为大小吏，俾予恺泽普沾深。
降旨加赈去岁被水五州县
作者：弘历
朝代：清
体裁：古风

去岁河北溢，乃自无堤处。填筑失疏略，遂有夺溜虑。茭楗亟堵塞，乃得归故路。积水则已多，五郡当其剧。尾闾苦泥淤，当春尚沮洳。涸田正需时，耕犁早云误。新正例施惠，加赈曾颁谕。今来缘南巡，民艰悉经度。何妨一再加，苏此茕独庶。嗟尔亲民官，推行体休助。
降旨加赈去岁被水偏灾各州县诗以志事
作者：弘历
朝代：清
体裁：七言律诗

始和布惠自金门，民瘼昨年逐细论。湖北江西水有被，上元安庆谷艰存。均沾方伯施教妥，会计司农例莫援。廿六分中才一分，补偏已是沐天恩。
降旨加赈去年直�被灾诸州县诗以志事
作者：弘历
朝代：清
体裁：七言律诗

昨岁畿南延六府，既艰冬雪缺春霖。麦收无望大田歉，漕运多留发帑寻。赈借频施期救急，青黄资济重询音。请加一月教两月，宁厚于民吾夙心。
降旨加赈安徽昨岁被灾州县诗以志事
作者：弘历
朝代：清
体裁：七言绝句

安省居河之下流，自当波及切民忧。赈轻重视灾极次，分付有司俾惠周。
降旨加赈安徽省去岁被灾之亳州等十州县诗以志事
作者：弘历
朝代：清
体裁：七言律诗

新正首政要安民，灾壤心怀惠可屯。昨岁夏当河决后，十州县率涝经频。例施虽按大小口，加赈休分极次贫。给种借粮资举趾，载咨畺吏泽敷均。
降旨加赈安徽被灾贫民诗以志事
作者：弘历
朝代：清
体裁：七言律诗

凤颖灾因淮水涨，较于河决患为轻。民之困则原无异，赈与加斯赖有生。调幕已深惭午夜，借资母俾误春耕。十行布惠务实政，宁渠遵其故事行。
降旨加赈山东江南等处州县诗以志事
作者：弘历
朝代：清
体裁：古风

河决艰河复，已历两岁馀。山东及江南，多有被灾区。哀哉民非鱼，奚啻视伤如。去岁即降旨，弗以月计诸。恒赈待河复，庶免庚癸呼。又思一县中，或有高下殊。其弗被灾村，例仍纳赋租。并令缓其征，闾阎通有无。凡此蒙恩处，无待加赈乎。其或被灾轻，及风潮所于。两省胥更有，加赈应均需。山东则二府，一州八县俱。江南九州县，望恩民殷须。视其灾轻重，月限加分疏。屯膏我不为，问惠我意祛。惟怀沟壑者，南望以嗟吁。
降旨加赈山东甘肃去岁偏灾州县
作者：弘历
朝代：清
体裁：七言律诗

十行宽大讵虚谈，实政应教惠泽覃。东廑低田沴齐鲁，西忧瘠土旱凉甘。贫分极次为赒赈，令饬抚藩慎再三。恩戒侵渔须遍逮，春来胥俾力农蚕。
降旨加赈昨岁安徽被水三州县诗以志事
作者：弘历
朝代：清
体裁：七言律诗

新年合有加恩旨，每至冬时豫问之。昨岁天庥多赐熟，封疆吏报鲜求施。歙徽水被称三处，春夏民艰廑一时。两月传宣速加赈，欣丰忘歉岂宜为。
降旨加赈昨岁廿肃安徽偏灾州县诗以志事
作者：弘历
朝代：清
体裁：七言律诗

水旱不齐岁遇之，母令讳饰训孜孜。丰多歉少已称幸，以彼忘兹岂肯为。两省偏灾实有被，新正加赈俾无遗。作君原为斯民耳，此即敬天一念寅。
降旨加赈昨岁西安被灾各府州县诗以志事
作者：弘历
朝代：清
体裁：七言律诗

昨岁夏秋旱被秦，恩应翼日早颁纶。加分轻重一两月，灾视饥寒极次贫。经理更频饬畺吏，均沾要以逮穷民。首春三接宴中外，西望安能念刻申。
降旨加赈江南去岁被水州县诗以志事
作者：弘历
朝代：清
体裁：七言律诗

清口虽诚利下河，黄堤那保永恬波。怪哉秋仲致灾睹，幸矣冬初蒇事歌。纵未蔓延遭者苦，即云振救廑犹多。新春施惠宜加赈，祗有忧民志不磨。
降旨加赈江南去岁被灾州县诗以志事
作者：弘历
朝代：清
体裁：五言律诗

淮徐接齐豫，被泽更踰时。晚稼全无穫，优恩可复迟。赈期增一再，灾况切嗟咨。冬雪虽闻渥，春霖仍吁施。
降旨加赈江南去岁被灾州县诗以志事
作者：弘历
朝代：清
体裁：古风

遇灾蠲赈循常经，赈则有期蠲赋耳。积逋原在不蠲例，加赈更惟待特旨。新正江浙逋尽宽，入疆民瘼尤详揣。虽无展转沟壑人，大半衣裳多蓝缕。赈期视灾为短长，长者较可短奚恃。命加一月普予粮，无论极次贫同视。撙节庶可度青黄，尚在有司善经理。誊黄谢惠亦何必，调幕怀惭正无已。
降旨加赈江苏安徽昨岁被灾州县诗以志事
作者：弘历
朝代：清
体裁：七言律诗

江南上下境相连，坝涨毛城胥浸焉。八九分灾三各被，宿邳等处十馀延。重教加赈恩均逮，轻亦借粮赋缓编。一洗向来规避语，大堤内外辨犁然。
降旨加赈江苏安徽被灾各州县诗以志事
作者：弘历
朝代：清
体裁：古风

畿辅缘地近，豫省以灾连。既已胥加惠，向隅应可怜。淮徐有灾报，亳泗亦涝传。均宜惠次第，早则施赒蠲。兹当春赈毕，犹恐多迍邅。加赈或一再，视其轻重焉。所幸无灾处，多称丰收便。有无或可通，为之少慰旃。慰不抵惭多，自咎摛斯篇。
降旨加赈江苏昨岁被灾州县诗以志事
作者：弘历
朝代：清
体裁：七言律诗

下江灾较上江轻，民亦艰哉心亦萦。西以雨迟旱已定，东因湖泄涝兼成。普教一月新期展，未至十分旧例行。时若难逢敢靳惠，志词惟益愧惭生。
降旨加赈江西上年被水州县诗以志事
作者：弘历
朝代：清
体裁：古风

昨年甲子值元旦，农谚稔秋果符矣。九州之广艰遍及，被灾者鲜斯幸耳。湖南安徽及淮徐，各抚胥奏大田美。偏灾已赈无须加，湖北已降加赈旨。江西则有十四县，仍当加赈苏委靡。九分十分有等差，一月两月殊彼此。僻壤莫遗俾向隅，庶几普济予赤子。
降旨加赈河南去岁被水旱睢州卫辉各州县诗以志事
作者：弘历
朝代：清
体裁：七言律诗

昨岁秋收稔者多，独廑豫省问如何。卫连五县叹缺雨，睢剧一州忽决河。水付白波都失谷，旱怜赤地那耘禾。自惭调幕真无术，忍视民沦沟壑么。
降旨加赈河南山东去岁被灾州县诗以志事
作者：弘历
朝代：清
体裁：七言律诗

齐豫昨春被旱同，幸当季夏渥恩蒙。虽然晚稼略救急，终是大田已失丰。展赈按灾分次第，借粮一例济贫穷。稍纾心幸逢三白，两省都叨麦颖芃。
降旨加赈河南昨岁被水诸州县诗以志事
作者：弘历
朝代：清
体裁：七言律诗

河工甫幸奠三年，夏决豫民沴复延。虽即合堤循故道，已怜低壤受重邅。月分一两为加赈，灾视重轻以次编。咨尔牧民敷实惠，漫称全省穫秋田。
降旨加赈湖北去岁被水四县
作者：弘历
朝代：清
体裁：七言律诗

万方丰歉一心存，酌剂宁教靳德言。被水虽云仅四县，望赒亦廑有黎元。旬宣咨尔颁钱谷，老幼俾其获饱温。丰省实多报歉少，庆斯即是沐天恩。
降旨加赈湖北去岁被灾州县诗以志事
作者：弘历
朝代：清
体裁：古风

去岁豫齐旱，由北渐向南。豫齐后稍救，荆襄灾遂覃。本属鱼米地，邻省资惠沾。而乃艰粒食，吾民其何堪。赈恤不遗力，西蜀驰日骖。�仓更通商，庶以济闾阎。新正应布惠，斯邦廑危阽。加赈首当及，十行颁谕函。四十七州县，次第施恩咸。昨闻川米至，市价略平觇。南望兴咨嗟，慰不抵深惭。
降旨加赈湖北江苏昨年被灾州县诗以志事
作者：弘历
朝代：清
体裁：七言律诗

各省昨年率有收，大河汉水溢旁流。江苏荆楚偏灾被，歉户贫民乏食忧。荆则四区恩合沛，江惟五处惠宜周。两疆中纵百分一，肯置向隅有独愁。
降旨加赈湖北陕西二省去岁被灾州县诗以志事
作者：弘历
朝代：清
体裁：七言排律

初岁恩纶例有施，十行应否预畴咨。昨年旸雨幸时若，各处溢乾鲜遇危。县四滨江湖北潦，府双近塞陕西饥。虽云厥省百分一，忍向之隅忽若遗。军与民同加以赈，极和次各定其差。载申谕令勤董率，实惠穷檐俾受斯。
降旨加赈甘省去岁被灾州县并全免积欠诗以纪事
作者：弘历
朝代：清
体裁：古风

甘省界西北，舟楫素弗通。地瘠民多贫，所幸敦淳风。是更心以怜，忍视遭困穷。军需罢已久，新疆屡报丰。嗟此甘凉民，稔年偏鲜逢。缺雨廿州县，昨夏叹窘空。例赈期有限，岂无遗转蓬。酌加视轻重，接济兴春堫。积欠逮百万，概免追呼匆。非希布宽大，实切恤瘝恫。缱彼茅檐间，庆春惭绮宫。
降旨加赈甘省被灾州县诗以纪事
作者：弘历
朝代：清
体裁：五言排律

凉肃穷边末，鲜逢温饱家。何当运饷苦，更抱被灾嗟。讨逆非容已，思艰讵有涯。豁征明岁预，继赈到秋赊。不窘宁无窘，虽加可再加。所希歌载戢，万户乐休嘉。
降旨加赈甘肃去岁被灾州县诗以志事
作者：弘历
朝代：清
体裁：古风

新正将南巡，颁谕豁逋赋。江浙人则幸，他亦予民庶。弗被灾或可，被灾深廑虑。甘肃昨夏旱，申命已周助。正供早与豁，恤民何碍屡。加赈宣恩纶，极次计月付。推行在有司，其善实惠布。
降旨加赈甘肃四县被灾贫民诗以志事
作者：弘历
朝代：清
体裁：古风

向来甘省每加赈，墨吏侵之弗逮民。墨吏扺罪民何罪，因噎废食诲谆谆。去岁报灾者四县，前弊尽去兹应真。轻者借种重加赈，惠兹地瘠与民贫。申谕大吏体予意，切忌讳灾须直陈。
降旨加赈畿南去岁被水州县及浙江被潮州县诗以志事
作者：弘历
朝代：清
体裁：古风

寰区广幅员，水旱时或有。惟当不讳灾，乃足福黔首。既用励已怀，亦勖民父母。喜咸悉予心，有灾无不奏。昨岁率报收，额庆天恩厚。畿南遭夏沴，斯则近腋肘。浙东被风潮，大吏腾章剖。虽皆属一隅，亦已伤田亩。例赈纵早施，加赒未可后。十行此宜先，肯靳司农守。仍教妥承宣，实惠俾均受。弗以丰忘歉，弗以多遗偶。幸即在其中，屯膏非所取。
降旨加赈直隶山东去岁被水州县诗以志事
作者：弘历
朝代：清
体裁：古风

闻人有恒谈，新年宜言吉。降旨加赈饥，救民他遑恤。念兹燕赵区，连岁霪霖溢。嗟哉艰食艰，闾阎生计失。调幕惭无能，空言不如实。例恤虽百方，增赒与再一。齐右乃接界，顾此彼可弗。亦命展月限，毋俾向隅屈。敷泽体天心，天心本阴骘。颙祈锡康年，胜子小补益。是谓大吉祥，言情聊点笔。
降旨加赈直隶山东河南上年被水各州县诗以志事
作者：弘历
朝代：清
体裁：七言律诗

新正应布十行恩，各省勤询奏记翻。直隶齐郊及豫省，三旬两月俾加敦。视灾轻重为甲乙，其别闾阎亦体存。歉少稔多赈谕简，厚承天贶敬无谖。
降旨加赈直�上年被水州县诗以志事
作者：弘历
朝代：清
体裁：七言律诗

愁涝北方甚愁旱，多年临莅试知频。昨秋适值过霖潦，洼地因之遘沴迍。例以十行颁岁首，普应廿郡惠穷民。莫虞畺吏无炊米，仓拨漕粮部拨银。
降旨加赈直�山东昨岁被灾州县诗以志事
作者：弘历
朝代：清
体裁：七言律诗

新正恩旨讶颁稀，灾少颁稀幸庶几。畿辅山东为地近，秋霖潦积念民依。两疆州县分轻重，一例赈蠲详指挥。大吏叮咛善承布，春祺敷锡莫遗违。